IL-KUMMISSJONI EWROPEA Brussell, 24.11.2021 COM(2021) 743 final PROPOSTA GĦAL RAPPORT KONĠUNT

DWAR L-IMPJIEGI MILL-KUMMISSJONI U MILL-KUNSILL



Werrej MESSAĠĠI EWLENIN ĦARSA ĠENERALI LEJN IX-XEJRIET U L-ISFIDI SOĊJALI U TAS-SUQ TAX-XOGĦOL FL-UNJONI EWROPEA 1.1 Xejriet tas-suq tax-xogħol 1.2 Xejriet soċjali 1.3 It-Tabella ta’ Valutazzjoni Soċjali riveduta: ħarsa ġenerali lejn l-isfidi relatati mal-prinċipji tal-Pilastru 1.4 Miri ewlenin tal-UE sal-2030 IMPJIEGI U RIFORMI SOĊJALI – PRESTAZZJONI U AZZJONI TAL-ISTATI MEMBRI 2.1. Linja Gwida 5: Nagħtu spinta lid-domanda għax-xogħol 2.1.1 Indikaturi ewlenin 2.1.2 Rispons tal-politika 2.2 Linja Gwida 6: Insaħħu l-provvista ta’ ħaddiema u ntejbu l-aċċess għall-impjiegi, għall-ħiliet u għall-kompetenzi 2.2.1 Indikaturi ewlenin 2.2.2 Rispons tal-politika 2.3 Linja Gwida 7: Insaħħu l-funzjonament tas-swieq tax-xogħol u l-effettività tad-djalogu soċjali 2.3.1 Indikaturi ewlenin 2.3.2 Rispons tal-politika 2.4 Linja Gwida 8: Nippromwovu l-opportunitajiet indaqs għal kulħadd, inrawmu l-inklużjoni soċjali u niġġieldu l-faqar

2.4.1 Indikaturi ewlenin 2.4.2 Rispons tal-politika

MESSAĠĠI EWLENIN Ir-Rapport Konġunt dwar l-Impjiegi (JER) mill-Kummissjoni Ewropea u mill-Kunsill jissorvelja, fuq bażi annwali, u f’konformità mal-Artikolu 148 tat-TFUE, is-sitwazzjoni tal-impjiegi fl-Unjoni u l-implimentazzjoni tal-Linji Gwida dwar l-Impjiegi. Jipprovdi ħarsa ġenerali annwali lejn l-iżviluppi ewlenin fl-impjiegi u dawk soċjali fl-Unjoni Ewropea, u lejn il-miżuri ta’ politika riċenti tal-Istati Membri, f’konformità mal-Linji Gwida għall-Politiki dwar l-Impjiegi tal-Istati Membri . Jidentifika wkoll l-oqsma prijoritarji relatati għall-azzjoni politika. Il-proposta tal-Kummissjoni għar-rapport hija parti mill-pakkett tal-ħarifa tas-Semestru Ewropew; wara skambji bejn il-Kummissjoni u l-korpi preparatorji tagħha, it-test finali se jiġi adottat mill-Kunsill Impjiegi, Politika Soċjali, Saħħa u Affarijiet tal-Konsumatur (EPSCO). L-edizzjoni tal-2022 tal-JER tixħet enfasi akbar fuq l-implimentazzjoni tal-Pilastru Ewropew tad-Drittijiet Soċjali, f’konformità mal-impenji tal-Pjan ta’ Azzjoni ta’ Marzu 2021 u mill-Mexxejja tal-UE fid-Dikjarazzjoni ta’ Porto tat-8 ta’ Mejju. L-implimentazzjoni tiegħu ssaħħaħ l-impenn tal-Unjoni lejn tranżizzjoni ekoloġika, diġitali u ġusta u tikkontribwixxi għall-kisba ta’ konverġenza soċjali u ekonomika ’l fuq, filwaqt li tindirizza l-isfidi demografiċi. Tikkontribwixxi wkoll sabiex jintlaħqu l-Għanijiet ta’ Żvilupp Sostenibbli. Dan ir-rapport isaħħaħ il-monitoraġġ tal-Pilastru Soċjali, b’mod partikolari permezz ta’ kaxxi tematiċi li jkopru sfidi ewlenin fit-tliet oqsma ta’ opportunitajiet indaqs u aċċess għas-suq tax-xogħol, ta’ kundizzjonijiet tax-xogħol ġusti u ta’ protezzjoni u inklużjoni soċjali. Ir-rapport jintegra wkoll it-tliet miri ewlenin il-ġodda tal-UE għall-2030 dwar l-impjiegi, il-ħiliet u t-tnaqqis tal-faqar tal-Pjan ta’ Azzjoni tal-Pilastru, li ntlaqgħu mill-mexxejja tal-UE fis-Summit Soċjali ta’ Porto u mill-Kunsill Ewropew ta’ Ġunju. L-UE impenjat ruħha għall-miri ewlenin tal-UE li ġejjin sal-2030: ·tal-anqas 78 % tal-popolazzjoni ta’ bejn l-20 u l-64 għandu jkollha impjieg; ·kull sena, tal-anqas 60 % tal-persuni ta’ bejn il-25 u l-64 sena għandhom jipparteċipaw f’attivitajiet ta’ apprendiment; u ·n-numru ta’ persuni fir-riskju tal-faqar jew tal-esklużjoni soċjali għandu jonqos b’tal-anqas 15-il miljun meta mqabbel mal-2019. Flimkien mal-fondi ta’ koeżjoni, l-implimentazzjoni tar-riformi u tal-investimenti previsti fil-pjanijiet għall-irkupru u r-reżiljenza (RRPs) tal-Istati Membri se tippromwovi rkupru ġust, inklużiv u sostenibbli. Il-Faċilità għall-Irkupru u r-Reżiljenza għandha tippromwovi l-koeżjoni ekonomika, soċjali u territorjali tal-Unjoni billi ttejjeb ir-reżiljenza, it-tħejjija għall-kriżi, il-kapaċità ta’ aġġustament u l-potenzjal ta’ tkabbir tal-Istati Membri. B’dan il-mod, il-Faċilità tikkontribwixxi wkoll għall-implimentazzjoni tal-Pilastru Ewropew tad-Drittijiet Soċjali, b’attenzjoni partikolari għall-indirizzar tal-isfidi identifikati fir-rakkomandazzjonijiet speċifiċi għall-pajjiżi. Erba’ mis-sitt pilastri li jiddefinixxu l-kamp ta’ applikazzjoni tal-Faċilità huma rilevanti f’dan ir-rigward, jiġifieri: (i) tkabbir intelliġenti, sostenibbli u inklużiv; (ii) il-koeżjoni soċjali u territorjali; (iii) is-saħħa u r-reżiljenza ekonomika, soċjali u istituzzjonali, u (iv) politiki għall-ġenerazzjoni li jmiss, għat-tfal u għaż-żgħażagħ. Bħala parti mill-analiżi tar-rispons tal-politika, ir-Rapport Konġunt dwar l-Impjiegi jinkludi wkoll għażla ta’ miżuri appoġġati mill-Faċilità għall-Irkupru u r-Reżiljenza (RRF) u minn sorsi oħrajn ta’ finanzjament tal-UE, inkluż il-Fond Soċjali Ewropew Plus, il-Fond Ewropew għall-Iżvilupp Reġjonali u l-Fond għal Tranżizzjoni Ġusta. It-Tabella ta’ Valutazzjoni Soċjali riveduta tirfed l-analiżi fil-JER tal-2022, filwaqt li tkopri b’mod aktar komprensiv il-prinċipji tal-Pilastru. Bħala parti mill-Pjan ta’ Azzjoni tal-Pilastru Soċjali ta’ Marzu 2021, il-Kummissjoni pproponiet reviżjoni tat-Tabella ta’ Valutazzjoni Soċjali, sabiex tippermetti monitoraġġ aħjar tal-Pilastru b’sett rivedut ta’ indikaturi ewlenin, li l-EPSCO approva f’Ġunju 2021. Għalhekk, il-JER tal-2022 jivvaluta l-prestazzjoni tal-Istati Membri fis-sett rivedut ta’ indikaturi ewlenin . Issa, dan jinkludi indikaturi li jippermettu li jiġu identifikati dimensjonijiet importanti bħall-apprendiment għall-adulti, l-integrazzjoni fis-suq tax-xogħol ta’ persuni b’diżabbiltà, ir-riskju ta’ faqar u ta’ esklużjoni soċjali għat-tfal, u l-piż eċċessiv tal-kost tal-abitazzjoni. L-evidenza mit-Tabella ta’ Valutazzjoni Soċjali riveduta, flimkien ma’ analiżi speċifika għall-pajjiżi tal-evidenza u tal-kuntest tal-politika, tippermetti identifikazzjoni aktar akkurata tal-isfidi soċjali ewlenin u ta’ dawk relatati mal-impjiegi u mal-ħiliet fl-UE u fl-Istati Membri (ara l-Illustrazzjoni 1). Din tkun tippermetti li jsir monitoraġġ aktar mill-qrib tal-iżviluppi u tad-diverġenzi soċjali. Il-kumitati konsultattivi tal-Kunsill EPSCO se jirriflettu fuq proposta mressqa minn Spanja u mill-Belġju għal Proċedura ta’ Żbilanċi Soċjali (SIP) ibbażata fuq l-Artikolu 148 tat-TFUE fil-kuntest tas-Semestru Ewropew. Illustrazzjoni 1: L-impjiegi, il-ħiliet u l-isfidi soċjali fost l-Istati Membri tal-UE skont l-indikaturi ewlenin fit-Tabella ta’ Valutazzjoni Soċjali riveduta

Noti: 1) id-data għall-indikatur dwar il-parteċipazzjoni tal-adulti fl-apprendiment għadha ma hijiex disponibbli; 2) indikatur dwar il-ħiliet diġitali jirreferi għad-data tal-2019; 3) Hemm data nieqsa f’xi indikaturi għal xi pajjiżi: id-didaskaliji għall-indikaturi kollha huma ppreżentati fl-Anness tar-Rapport. L-impatt fuq is-suq tax-xogħol tal-kriżi tal-COVID-19 ittaffa bis-saħħa tal-azzjoni politika rapida u deċiżiva fil-livell tal-Istati Membri u tal-UE. L-irkupru tas-suq tax-xogħol qed jaqbad, iżda l-impjiegi u t-total ta’ sigħat maħduma għadu ma ġiex lura għal-livelli ta’ qabel il-kriżi. Wara li laħqet punt baxx ta’ 71,6 % fit-tieni trimestru tal-2020, ir-rata ta’ impjieg irkuprat parzjalment għal 72,8 % għal dawk ta’ bejn l-20 u l-64 sena fit-tieni trimestru tal-2021, jiġifieri anqas mil-livell massimu ta’ 73,3 % milħuq fir-raba’ trimestru tal-2019. Filwaqt li l-irkupru ekonomiku se jsostni l-ħolqien tax-xogħol, qabel l-2022 ma huwiex mistenni li se jerġgħu jinkisbu l-livelli ta’ impjieg ta’ qabel il-kriżi. Kif rifless fil-mira ewlenija tal-UE għar-rata ta’ impjieg, livell għoli ta’ impjieg huwa prijorità importanti għall-2030 sabiex jiġi żgurat li kulħadd ikun jista’ jieħu sehem bis-sħiħ fl-ekonomija u fis-soċjetà, u sabiex jgħin fit-tnaqqis tan-numru ta’ persuni f’riskju ta’ faqar. B’mod kumplessiv, iż-żieda fil-qgħad baqgħet taħt dak li seta’ kien mistenni fid-dawl tal-impatt tal-COVID-19 fuq l-ekonomija. Dan huwa dovut għall-miżuri ta’ politika introdotti mill-Istati Membri, anke b’appoġġ mill-finanzjament tal-UE (b’mod partikolari l-istrument Ewropew għal Appoġġ temporanju biex jittaffew ir-Riskji ta’ Qgħad f’Emerġenza, SURE, u l-Assistenza fl-Irkupru għall-Koeżjoni u għat-Territorji tal-Ewropa, REACT-EU), u sa ċertu punt anqas għall-fatt li xi persuni daħlu tal-anqas temporanjament f’inattività meta s-sejbien ta’ xogħol sar aktar diffiċli. L-irkupru tas-suq tax-xogħol qed jaqbad 72,8 % ir-rata ta’ impjieg fit-tieni trimestru tal-2021 (1,2 pp anqas minn sena qabel) 6,7 % ir-rata tal-qgħad f’Settembru 2021 (1 pp anqas minn sena qabel) 17,4 % ir-rata tal-qgħad fost iż-żgħażagħ fit-tieni trimestru tal-2021 (0,6 pp ogħla mit-tieni trimestru tal-2020) +13,3 % is-sigħat maħdumin għal kull ħaddiem fit-tieni trimestru tal-2021 meta mqabblin mar-raba’ trimestru tal-2020 (minkejja dan, 2,7 % anqas milli fit-tieni trimestru tal-2019) Ir-rati ta’ attività, tal-qgħad u tas-sehem taż-żgħażagħ barra mill-edukazzjoni, impjieg jew taħriġ fl-EU-27, % It-total ta’ sigħat maħdumin għal kull ħaddiem u l-assenzi mix-xogħol, EU-27 Nota: Interruzzjoni fis-serje fir-rati tal-qgħad trimestrali mill-ewwel trimestru tal-2021. Sors: Il-bażi tad-data tal-Eurostat [une_rt_q], [une_ltu_q] u l-Istħarriġ dwar il-Forza tax-Xogħol [lfsi_emp_q], [lfsq_argan], [lfsi_neet_q]. Data aġġustata skont l-istaġun, mhux aġġustata skont il-kalendarju. Il-kriżi tal-COVID-19 temmet ix-xejra pożittiva fir-rata ta’ attività osservata f’dawn l-aħħar snin. Ir-rata ta’ attività tal-EU-27 għall-grupp ta’ età ta’ bejn l-20 u l-64 sena naqset kemxejn bħala riżultat tal-pandemija, iżda diġà rkuprat għall-valur tagħha ta’ qabel il-kriżi f’termini trimestrali. Din kienet xprunata l-aktar mill-parteċipazzjoni tan-nisa fis-suq tax-xogħol u tal-grupp ta’ età ta’ bejn il-55 u l-64 sena. F’termini assoluti, il-popolazzjoni tal-UE fl-età tax-xogħol xorta waħda kompliet tonqos matul l-aħħar deċennju, li huwa wkoll fattur determinanti għaż-żieda fin-nuqqas ta’ ħaddiema. F’dan il-kuntest, il-politiki li jġibu aktar nies fis-suq tax-xogħol, li jippermettu ħajja tax-xogħol itwal u aktar f’saħħitha u li jtejbu l-produttività fuq perjodu ta’ żmien medju sa twil, huma importanti. It-titjib tal-kundizzjonijiet tax-xogħol u l-adattament aħjar tagħhom għall-ħtiġijiet li qed jinbidlu tal-ħaddiema matul il-ħajja tagħhom ikollhom impatt pożittiv fuq il-provvista ta’ ħaddiema u, b’hekk, potenzjalment jappoġġaw rati ogħla ta’ impjieg.

Il-COVID-19 kellha impatt differenti bejn is-setturi u t-tipi ta’ ħaddiema L-ogħla rati ta’ tkabbir fl-impjiegi mit-tieni trimestru tal-2020 fl-attivitajiet tal-kostruzzjoni, tal-amministrazzjoni pubblika u tal-ICT L-aktar rati baxxi ta’ tkabbir fl-impjiegi mit-tieni trimestru tal-2020 fil-kummerċ bl-ingrossa u bl-imnut, fl-arti u fid-divertiment u fl-agrikoltura 1,6 miljun anqas impjegati (20-64) b’kuntratti temporanji fit-tieni trimestru tal-2021 meta mqabbel mat-tieni trimestru tal-2019 Bidliet fl-impjiegi skont l-attività ekonomika (kunċett domestiku, data aġġustata skont l-istaġun u l-kalendarju), EU-27 Sors: Il-bażi tad-data tal-Eurostat [tec00109]. Nota: *Attivitajiet tal-NACE Reviżjoni 2. Hekk kif l-ekonomija tirkupra mix-xokk tal-COVID-19, mhux l-impjiegi kollha x’aktarx li jerġgħu jiġu, u l-appoġġ għat-tranżizzjonijiet bejn impjiegi qed isir partikolarment importanti. Mit-tieni trimestru tal-2020, l-ogħla rati ta’ tkabbir fl-impjiegi jinsabu fl-attivitajiet tal-kostruzzjoni, tal-amministrazzjoni pubblika u tal-ICT, filwaqt li l-aktar rati baxxi ta’ tkabbir huma fil-kummerċ bl-ingrossa u bl-imnut, fl-arti u fid-divertiment u fl-agrikoltura. Għal xi wħud mill-kumpaniji affettwati, il-pandemija se tkun irrappreżentat xejn aktar minn xokk tranżitorju. Għal oħrajn, tista’ twassal għal bidliet profondi fil-mudelli tan-negozju, parzjalment xprunati minn bidla fil-preferenzi tal-konsumatur (pereżempju, użu akbar tal-kummerċ elettroniku) u l-organizzazzjoni u l-prattiki tax-xogħol tad-ditti (inklużi d-diġitalizzazzjoni u l-ispinta għal metodi ta’ produzzjoni aktar sostenibbli). F’din il-perspettiva, xi kompiti jistgħu jsiru inutli, li jeħtieġu ristrutturar f’termini ta’ metodi ta’ ħidma u ta’ input tax-xogħol, bi ħtieġa akbar għal dawk li jfasslu l-politika u għan-negozji sabiex jappoġġaw it-tranżizzjonijiet bejn impjiegi, skont il-linji tar-Rakkomandazzjoni tal-Kummissjoni dwar Appoġġ Attiv Effettiv għall-Impjiegi (EASE). L-irkupru jipprovdi wkoll opportunità sabiex nimxu lejn sistema soċjoekonomika aktar sostenibbli b’mudelli tan-negozju ġodda u b’implikazzjonijiet estensivi għat-tipi ta’ impjiegi offruti u għall-ħiliet meħtieġa. Hija meħtieġa riallokazzjoni rapida tal-ħaddiema sostnuta minn politiki attivi effettivi tas-suq tax-xogħol u minn miżuri ta’ titjib tal-ħiliet u ta’ taħriġ mill-ġdid sabiex jiġu indirizzati n-nuqqasijiet ta’ ħaddiema, sabiex tingħata spinta lill-produttività, lill-pagi u lill-koeżjoni soċjali, u sabiex jiġu ffaċilitati t-tranżizzjonijiet ekoloġiċi u diġitali. L-iskemi ta’ xogħol b’ħinijiet iqsar jista’ jkollhom rwol utli f’dan ir-rigward, billi jiffaċilitaw u jappoġġaw il-proċessi ta’ ristrutturar. Għandhom jibqgħu parti mis-sett ta’ għodod ta’ politika wara l-kriżi, u jiffokaw mill-ġdid fuq l-għajnuna għall-modernizzazzjoni tal-ekonomija (permezz ta’ miżuri assoċjati għall-iżvilupp tal-ħiliet, pereżempju) mingħajr ma jdewmu l-aġġustamenti strutturali. Il-kriżi enfasizzat is-sitwazzjoni aktar diffiċli taż-żgħażagħ fis-suq tax-xogħol 13,7 % żgħażagħ NEETs (15-29 sena) fl-2020 +1,3 pp fir-rata tal-qgħad fost iż-żgħażagħ bejn l-2019 u l-2020 Id-doppju taż-żgħażagħ li għandhom impjieg temporanju involontarju meta mqabblin ma’ persuni ta’ bejn il-25 u l-64 sena Iż-żgħażagħ li huma barra mill-edukazzjoni, impjieg u taħriġ (%, 15-29, 2020) Nota: Xi unitajiet amministrattivi fuq gżejjer u reġjuni ultraperiferiċi ma humiex irrappreżentati. Sors: Eurostat, Stħarriġ dwar il-Forza tax-Xogħol [edat_lfse_35]. © EuroGeographics għall-fruntieri amministrattivi. Il-kriżi tal-COVID-19 kellha impatt akbar fuq iż-żgħażagħ, b’mod partikolari dawk li bdew impjieg, u talbet azzjoni politika rapida u deċiżiva. Ir-rata tal-qgħad fost iż-żgħażagħ (15-24) fl-UE wriet sinjali inizjali ta’ rkupru sa nofs l-2021 iżda xorta laħqet is-17,4 % fit-tieni trimestru tal-2021, kważi t-tripplu tar-rata tal-qgħad tal-popolazzjoni ta’ 25-74 sena. Ix-xokk tal-COVID-19 reġġa’ lura x-xejra li damet sitt snin, ta’ tnaqqis fin-numri ta’ żgħażagħ li huma barra mill-edukazzjoni, impjieg jew taħriġ (NEET), parzjalment bħala riżultat tal-pożizzjonijiet prekarji fis-suq tax-xogħol għaż-żgħażagħ. Dan jitlob azzjoni politika deċiżiva sabiex jiġu evitati r-riskji ta’ effetti negattivi fit-tul fuq il-benesseri u fuq il-prospetti tal-karriera tagħhom. It-tnaqqis fin-numri ta’ NEETs huwa tabilħaqq wieħed mill-ambizzjonijiet komplementari tal-UE mressqin mill-Kummissjoni Ewropea fil-Pjan ta’ Azzjoni tal-Pilastru Soċjali. Il-Garanzija għaż-Żgħażagħ rinfurzata ssaħħaħ lill-azzjoni sabiex tiġi pprovduta offerta ta’ kwalità tajba ta’ impjiegi, ta’ edukazzjoni kontinwa, ta’ apprendistat jew ta’ traineeship fi żmien erba’ xhur minn meta jisfaw qiegħda jew minn meta ż-żgħażagħ itemmu l-edukazzjoni formali . L-inizjattiva ALMA (Aim, Learn, Master, Achieve) se tgħin liż-żgħażagħ NEETs żvantaġġati jiksbu esperjenza professjonali barra mill-pajjiż, inkluż ukoll l-appoġġ soċjali neċessarju, bl-objettiv li jiġu integrati fl-edukazzjoni, fit-taħriġ vokazzjonali jew f’impjieg ta’ kwalità. Minħabba l-impatt mhux indaqs tal-kriżi fuq gruppi differenti ta’ ħaddiema, politiki attivi tas-suq tax-xogħol imfasslin apposta huma importanti sabiex jiġi żgurat irkupru inklużiv. Il-ħaddiema f’impjieg mhux standard intlaqtu ħażin ħafna, b’mod partikolari dawk b’kuntratti għal terminu fiss fl-Istati Membri b’ishma akbar ta’ impjieg temporanju . Dawk li ma twildux fl-UE esperjenzaw telf akbar ta’ impjiegi mill-popolazzjoni nattiva. Barra minn hekk, hemm potenzjal konsiderevoli sabiex jiżdiedu l-impjiegi fost il-persuni b’diżabbiltà: fl-2020, fl-UE, id-distakk bejn ir-rata ta’ impjieg ta’ persuni b’diżabbiltà u ta’ oħrajn kienet ta’ 24,5 pp. Il-pandemija kompliet tenfasizza l-isfidi fit-tul relatati mal-parteċipazzjoni tan-nisa fis-suq tax-xogħol. Filwaqt li l-evidenza ma turix impatt negattiv aktar b’saħħtu fuq ir-rati ta’ impjieg tan-nisa meta mqabblin mal-irġiel, in-nisa esperjenzaw aktar tnaqqis fis-sigħat tax-xogħol mill-irġiel matul il-perjodi ta’ konfinament. Wara dawn l-iżviluppi, hemm differenzi fir-rappreżentanza tan-nisa u tal-irġiel f’setturi u f’okkupazzjonijiet affettwati mill-kriżi, differenzi bejn il-ġeneri fl-użu tat-telexogħol, u l-fatt li n-nisa ħadu sehem akbar ta’ responsabbiltajiet ta’ kura. Barra minn hekk, matul il-kriżi, in-nisa waħedhom bit-tfal esperjenzaw telf akbar ta’ impjieg minn dawk ta’ mingħajr tfal. Dan jenfasizza l-importanza tas-servizzi tal-indukrar tat-tfal u tal-kura fit-tul sabiex tiżdied il-parteċipazzjoni tan-nisa fis-suq tax-xogħol. Barra minn hekk, f’dan ir-rigward, id-Direttiva dwar il-Bilanċ bejn ix-Xogħol u l-Ħajja Privata, li jeħtieġ li tiġi trasposta mill-Istati Membri sat-2 ta’ Awwissu 2022, għandha l-għan li tipprovdi aċċess ugwali u użu bbilanċjat tal-arranġamenti tal-liv mill-irġiel u min-nisa. Se tippermetti lill-ġenituri bi tfal jew lil ħaddiema bi qraba dipendenti jibbilanċaw aħjar ir-responsabbiltajiet ta’ kura u dawk professjonali. Fl-istess ħin, it-tfassil tas-sistemi tat-taxxa jkompli jiskoraġġixxi l-parteċipazzjoni fis-suq tax-xogħol tal-ħaddiema li huma t-tieni sors ta’ dħul (li spiss ikunu nisa) f’numru ta’ Stati Membri. Id-differenzi bejn il-ġeneri fis-suq tax-xogħol għadhom wisgħin Id-differenzi fir-rata ta’ impjieg bejn persuni bit-tfal u mingħajr tfal taħt is-6 snin fl-2020 (f’pps, skont il-ġeneru, bejn il-25 u d-49 sena) Sors: Eurostat, Stħarriġ dwar il-Forza tax-Xogħol [lfst_hheredch]. Ir-rata ta’ impjieg tan-nisa bi tfal żgħar fl-UE hija 11,8 pp anqas minn dik tan-nisa mingħajr tfal Is-sigħat maħdumin naqsu aktar għan-nisa spiss bħala riżultat tal-obbligi ta’ kura (6,1 punti għan-nisa vs 4,3 għall-irġiel) Għad hemm differenzi kbar f’termini ta’ parteċipazzjoni fis-servizzi għall-indukrar tat-tfal fost l-Istati Membri Filwaqt li hemm potenzjal li jiżdied l-impjieg fost ċerti gruppi, iż-żieda fin-nuqqas ta’ ħaddiema f’ħafna Stati Membri tindika l-importanza ewlenija ta’ ħtieġa aktar ġenerali għat-titjib tal-ħiliet u għat-taħriġ mill-ġdid. It-tnaqqis fl-attività ekonomika kkawżat mill-COVID wassal għal tnaqqis fin-nuqqas ta’ ħaddiema fi kważi l-Istati Membri kollha. Fl-2021, wara t-tnaqqis tal-miżuri ta’ lockdown u l-irkupru ekonomiku gradwali, il-postijiet tax-xogħol vakanti bdew jerġgħu jiżdiedu fil-biċċa l-kbira tal-Istati Membri. Setturi bħall-kostruzzjoni, is-saħħa, u l-kura fit-tul, kif ukoll it-teknoloġiji tal-informazzjoni u tal-komunikazzjoni, irrapportaw l-akbar nuqqas ta’ ħaddiema, xprunati minn nuqqas ta’ ħiliet sa minn dejjem, fost kawżi oħrajn. Barra minn hekk, bħala riżultat tat-tranżizzjonijiet ekoloġiċi u diġitali, tista’ tkun mistennija domanda akbar għall-ħaddiema f’setturi relatati mal-enerġija rinnovabbli, mal-kostruzzjoni, mal-agrikoltura u mal-forestrija, u fil-biċċa l-kbira se tkun fil-grupp ta’ ħiliet medji. In-nuqqas ta’ ħaddiema qed jiżdied bl-irkupru ekonomiku 2,1 % ir-rata tal-postijiet tax-xogħol vakanti fit-tieni trimestru‑tal-2021, 0,5 pp ogħla mit-tieni trimestru tal-2020 u 0,1 pp biss anqas mit-tieni trimestru tal-2019 In-nuqqas ta’ ħiliet ta’ natura dejjiema jixpruna x-xejra fis-setturi tal-kostruzzjoni, tas-saħħa, tal-kura fit-tul u tal-ICT Ir-rata tal-postijiet tax-xogħol vakanti u r-rata tal-qgħad (15-74) fl-EU-27 Nota: Attivitajiet B-S tal-NACE Reviżjoni 2. Ir-rata tal-qgħad, data trimestrali, data aġġustata skont l-istaġun. Sors: Eurostat, Stħarriġ dwar il-Forza tax-Xogħol [jvs_q_nace2] u [une_rt_q] Impjieg mhux dejjem jipprovdi introjtu għal għajxien deċenti. Il-faqar fost dawk li jaħdmu żdied minn 8,5 % fl-2010 għal 9 % fl-2019 fl-EU-27. B’mod ġenerali, il-ħaddiema b’kuntratti temporanji jaffaċċjaw riskju ferm ogħla ta’ faqar fost dawk li jaħdmu minn dawk b’kuntratti permanenti (16,2 % vs 5,9 %), u hekk ukoll ħaddiema b’livell baxx ta’ ħiliet meta mqabblin ma’ dawk b’livell għoli ta’ ħiliet (19 % vs 4,9 %). Barra minn hekk, il-ħaddiema li ma twildux fl-UE huma ferm aktar probabbli li jesperjenzaw il-faqar fost dawk li jaħdmu min-nattivi. Minkejja ż-żidiet riċenti fil-paga minima f’ħafna Stati Membri, il-pagi minimi statutorji spiss jibqgħu baxxi meta mqabblin ma’ pagi oħrajn fl-ekonomija. F’konformità mal-proposta tal-Kummissjoni għal direttiva dwar pagi minimi adegwati, in-negozjar kollettiv jaqdi rwol importanti fil-kisba ta’ protezzjoni adegwata tal-paga minima madwar l-Unjoni. L-impjiegi b’terminu fiss qabdu jonqsu sa mill-bidu tal-pandemija, u dan jirrifletti telf ogħla ta’ impjiegi għal dawk b’terminu fiss milli fost l-impjegati permanenti, għalkemm dan għadu sinifikanti f’diversi Stati Membri. Il-kuntratti temporanji għadhom partikolarment mifruxin fost in-nisa, iż-żgħażagħ u l-impjegati li ma twildux fl-UE. Il-kuntratti temporanji li jservu bħala “pass importanti” lejn impjiegi aktar permanenti huma kruċjali għat-titjib tal-kwalità kumplessiva tal-impjiegi. F’xi Stati Membri, ir-raġuni ewlenija li għaliha l-ħaddiema jidħlu għal kuntratt b’terminu fiss tibqa’ d-diffikultà biex isibu impjieg permanenti. Il-ħaddiema f’kuntratti temporanji involontarji spiss jirrapportaw livelli aktar baxxi ta’ sodisfazzjon fix-xogħol, li jistgħu jaffettwaw il-prestazzjoni u l-kisba tal-ħiliet tagħhom. Fl-2020, is-sehem tal-impjiegi part-time fl-UE naqas meta mqabbel mas-sena ta’ qabel, iżda x-xogħol part-time involontarju għadu jaffettwa perċentwal imdaqqas ta’ impjegati. Iż-żieda sinifikanti f’daqqa fit-telexogħol esponiet kemm il-vantaġġi kif ukoll l-isfidi assoċjati max-xogħol mill-bogħod. Matul l-emerġenza tas-saħħa, it-telexogħol wera li huwa importanti għal ħafna ditti sabiex jiżguraw il-kontinwità tal-operat u jissalvagwardjaw is-saħħa tal-impjegati tagħhom. Fi żminijiet normali, jippermetti wkoll tnaqqis fil-ħin tal-ivvjaġġar, flessibbiltà akbar u opportunitajiet ta’ bilanċ bejn ix-xogħol u l-ħajja privata għall-impjegati, u effiċjenza u produttività mtejbin għad-ditti. Madankollu, it-telexogħol xi drabi jista’ jċajpar il-linji eżistenti bejn ix-xogħol u l-ħajja privata, li jimplika intensità ogħla tax-xogħol u diffikultajiet fil-kisba ta’ rappreżentanza kollettiva u fil-parteċipazzjoni fit-teħid ta’ deċiżjonijiet u fit-taħriġ fuq il-post tax-xogħol f’ċerti każijiet. It-teknoloġiji diġitali ppermettew li jiżdied it-telexogħol u appoġġaw tlaqqigħ aħjar tad-domanda u l-provvista għall-ħaddiema, filwaqt li ppreżentaw sfidi għal ċerti gruppi, b’mod partikolari dawk b’livell baxx ta’ ħiliet jew l-anzjani, sabiex jipparteċipaw bis-sħiħ fis-suq tax-xogħol u fis-soċjetà. Min-naħa tiegħu, dan jista’ jżid ir-riskji ta’ distakki diġitali u ta’ esklużjoni mis-suq tax-xogħol u soċjali u, b’hekk, l-importanza li kulħadd jiġi pprovdut bil-ħiliet diġitali meħtieġa sabiex jibbenefika mill-bidla diġitali. Il-pandemija aċċellerat ix-xejriet kontinwi fid-diġitalizzazzjoni, inkluż billi tat spinta lill-ħidma permezz tal-pjattaformi, li titlob azzjoni politika għall-immaniġġjar tat-trasformazzjonijiet relatati – b’mod partikolari fir-rigward tal-kundizzjonijiet tax-xogħol u tal-aċċess għall-protezzjoni soċjali. It-teknoloġiji diġitali jġibu modi ġodda kif wieħed jitgħallem u jaħdem, kif ukoll opportunitajiet ġodda għan-negozji u għall-konsumaturi. Fis-suq tax-xogħol, joħolqu opportunitajiet ta’ impjieg u jistgħu jikkontribwixxu għal tqabbil aħjar bejn l-impjegaturi u l-impjegati. Madankollu, jistgħu jinvolvu wkoll riskji għall-impjiegi eżistenti u għall-kwalità tal-impjiegi, b’mod partikolari għal dawk f’attivitajiet li huma intensivi fir-rutina u għal dawk b’livell baxx ta’ ħiliet. B’mod parallel mar-riallokazzjoni tal-ħaddiema lejn okkupazzjonijiet li jeħtieġu ħiliet diġitali, jista’ jkun hemm riallokazzjoni lejn dawk marbutin mal-ekonomija tal-pjattaforma tax-xogħol diġitali. Id-domanda għax-xogħol online qed tikber b’mod rapidu matul il-pandemija (bid-dħul li żdied b’ħames darbiet f’dawn l-aħħar ħames snin), u kixef dejjem aktar l-importanza li jiġi ċċarat l-istatus legali u li jittejbu l-kundizzjonijiet għall-ħaddiema tal-pjattaformi. F’diversi Stati Membri, l-użu ta’ forom ta’ impjieg part-time u ta’ forom mhux standard għandu komponent involontarju importanti 13,3 % l-impjegati f’kuntratti temporanji fl-UE fl-2020 (1,5 pp anqas milli fl-2019; 15-64) Fosthom 6,8 % f’impjieg temporanju involuntarju bi prevalenza kbira taż-żgħażagħ 17,2 % tal-persuni impjegati jaħdmu part-time fl-UE fl-2020 (1,2 pp anqas mill-2019) 25 % f’impjieg part-time involontarju fl-UE fl-2020 Il-kuntratti temporanji bħala perċentwal mill-impjiegi totali (15-64) fl-2020. L-impjiegi temporanji involontarji (15-64) fl-2020, EU-27 Il-kuntratti ta’ impjiegi part-time bħala perċentwal mill-impjiegi totali (15-64) fl-2020. L-impjiegi part-time involontarji (15-64) fl-2020, EU-27 Sors: Il-bażi tad-data tal-Eurostat [tesem190] u l-istħarriġ dwar il-forza tax-xogħol [lfsi_pt_a], [lfsa_eppgai] u [lfsa_etpgan]. It-tranżizzjoni lejn l-ekonomija ekoloġika u l-impenn sabiex tinkiseb in-newtralità klimatika sal-2050 jirrappreżentaw opportunità unika sabiex l-ekonomija tal-UE titnieda mill-ġdid b’mod sostenibbli, inklużiv u reżiljenti. Sakemm jiġu stabbiliti l-politiki ta’ akkumpanjament it-tajbin, it-tranżizzjoni lejn in-newtralità klimatika tista’ toħloq sa miljun impjieg addizzjonali sal-2030, għalkemm l-impatti huma mistennijin li jvarjaw skont l-okkupazzjonijiet, is-setturi u r-reġjuni. L-impjiegi se jinħolqu l-aktar fil-grupp ta’ ħiliet medji u b’hekk jistgħu jgħinu sabiex jittaffew ix-xejriet ta’ polarizzazzjoni tax-xogħol. Madankollu, it-tranżizzjoni ekoloġika ma hijiex se taffettwa lill-Ewropej kollha bl-istess mod u se jkollha impatt negattiv għal xi wħud, li jimplika telf ta’ impjiegi u ristrutturar f’ċerti setturi (b’mod partikolari fis-setturi tar-riżorsi estrattivi u fis-setturi intensivi fl-enerġija), kif ukoll pressjonijiet li dejjem qed jikbru fuq l-introjtu tal-unitajiet domestiċi. Barra minn hekk, f’ħafna setturi, l-impjiegi eżistenti se jeħtieġu l-apprendiment ta’ ħiliet komplementari biex jappoġġaw it-tranżizzjoni ekoloġika. Dawn il-bidliet jistgħu jkunu ta’ sfida, speċjalment għal dawk l-aktar vulnerabbli, u għal xi reġjuni, b’mod partikolari dawk affettwati mit-tranżizzjoni industrijali jew mill-bidliet fix-xejriet tal-konsum, u ż-żoni tal-estrazzjoni tal-faħam. Fl-istess ħin, ħafna attivitajiet relatati mat-tranżizzjoni għal ekonomija aktar ċirkolari għandhom potenzjal sinifikanti li jikkontribwixxu għall-ekonomija soċjali u għall-ħolqien ta’ impjiegi lokali. It-titjib tal-ħiliet, it-taħriġ mill-ġdid u l-appoġġ għat-tranżizzjonijiet bejn impjiegi se jkunu essenzjali sabiex jingħelbu dawn l-isfidi. Jistgħu jipprovdu lin-nies bil-ħiliet it-tajbin u jrawmu riallokazzjoni rapida tal-ħaddiema li tikkontribwixxi għal titjib fl-effiċjenza, fil-produttività u fil-pagi. Kif imħabbar fl-Aġenda għall-Ħiliet għall-Ewropa, se jissaħħu l-monitoraġġ tal-ekoloġizzazzjoni tal-professjonijiet u l-identifikazzjoni tat-tip ta’ adattament tal-ħiliet meħtieġ f’okkupazzjonijiet u f’setturi speċifiċi.

Il-faqar enerġetiku huwa forma ta’ faqar li dejjem qed jikber, u jitlob miżuri mmirati. Illum, il-faqar enerġetiku jaffettwa sa 34 miljun persuna fl-UE, b’madwar persuna minn kull ħamsa b’introjtu taħt is-soll tal-faqar li tirrapporta li ma tistax iżżomm id-dar tagħha sħuna b’mod adegwat. F’Ottubru 2021, il-Kummissjoni adottat Komunikazzjoni dwar L-indirizzar taż-żieda fil-prezzijiet tal-enerġija , li enfasizzat sistemi ġusti ta’ benefiċċji tat-taxxa, miżuri mmirati ta’ appoġġ għall-introjtu u politiki inklużivi ta’ rinnovazzjoni bħala l-elementi ewlenin ta’ sett ta’ għodod sabiex jittaffa l-faqar enerġetiku u jiġi indirizzat l-impatt immedjat taż-żidiet riċenti fil-prezzijiet. Tranżizzjoni ekoloġika soċjalment ġusta teħtieġ miżuri ta’ akkumpanjament dwar l-impjiegi, il-ħiliet u l-politika soċjali li jindirizzaw l-isfida. Il-Kummissjoni biħsiebha tipproponi Rakkomandazzjoni tal-Kunsill sabiex tindirizza l-aspetti soċjali u tax-xogħol tat-tranżizzjoni klimatika f’Diċembru 2021. L-involviment ta’ kwalità għolja u effettiv tas-sħab soċjali huwa prerekwiżit għall-funzjonament tajjeb tal-ekonomija soċjali tas-suq Ewropew, filwaqt li jiġu żgurati eżiti ta’ politika aktar sostenibbli u inklużivi. Aktar minn nofs il-miżuri kollha fl-oqsma tal-politiki attivi tas-suq tax-xogħol u tal-protezzjoni tal-introjtu promulgati sa mit-tifqigħa tal-pandemija ġew miftehmin minn organizzazzjonijiet tas-sħab soċjali jew innegozjati magħhom. Il-Linji Gwida dwar l-Impjiegi jitolbu lill-Istati Membri sabiex jiżguraw l-involviment f’waqtu u sinifikanti tas-sħab soċjali fit-tfassil u fl-implimentazzjoni ta’ riformi u ta’ politiki dwar l-impjiegi, soċjali u, fejn rilevanti, ekonomiċi, inkluż billi tiġi appoġġata l-kapaċità miżjuda tagħhom. F’konformità mal-prattiki nazzjonali u mal-oqfsa istituzzjonali, l-involviment tas-sħab soċjali fil-livelli kollha għandu l-għan li jtejjeb it-tfassil u jiżgura s-sjieda tar-riformi. B’mod kumplessiv, il-kwalità tal-involviment tas-sħab soċjali fil-politiki nazzjonali dwar l-impjiegi u dawk soċjali baqgħet stabbli jew tjiebet ftit matul l-aħħar snin, iżda għadha tvarja b’mod sinifikanti fost l-Istati Membri. L-involviment tal-organizzazzjonijiet tas-soċjetà ċivili huwa importanti u strumentali wkoll għal dan l-għan. Dan huwa partikolarment importanti fi żmien meta huwa meħtieġ kunsens qawwi sabiex jiġu żgurati rkupru u appoġġ b’saħħithom għat-tranżizzjonijiet ekoloġiċi u diġitali. Fil-futur, l-involviment adegwat tas-sħab soċjali u tal-organizzazzjonijiet tas-soċjetà ċivili fl-implimentazzjoni tal-Pjanijiet għall-Irkupru u r-Reżiljenza se jkun importanti sabiex jiġi żgurat suċċess fit-twettiq tal-miżuri ppjanati. Is-sħab soċjali kellhom rwol importanti fl-istrateġija ta’ rkupru mill-kriżi tal-COVID-19 Forma ta’ involviment tas-sħab soċjali fit-tfassil tal-miżuri ta’ politika promulgati fl-2021 Aktar minn nofs il-miżuri kollha fl-oqsma tal-kontinwità tal-operat, tal-protezzjoni u ż-żamma tal-impjiegi, tal-adattament tal-postijiet tax-xogħol u tal-protezzjoni tal-introjtu ppromulgati fl-2021 ġew miftiehma mis-sħab soċjali jew innegozjati magħhom Il-kwalità tal-involviment tvarja b’mod sinifikanti fost l-Istati Membri Noti: L-illustrazzjoni turi 184 każ ta’ leġiżlazzjoni jew ta’ rakkomandazzjonijiet u ta’ ftehimiet tripartitiċi bejn l-1 ta’ Jannar 2021 u t-13 ta’ Settembru 2021. Sors: Il-bażi tad-data tal-Eurofound EU PolicyWatch dwar il-COVID-19. L-eżiti edukattivi għadhom korrelatati ħafna mal-isfond soċjoekonomiku. Il-COVID-19 poġġiet is-sistemi tal-edukazzjoni u tat-taħriġ tal-Istati Membri taħt pressjoni qawwija. Is-sehem tal-persuni li jitilqu kmieni mill-edukazzjoni u t-taħriġ kompla jonqos matul il-pandemija, għalkemm b’pass aktar kajman, u għad hemm differenzi sinifikanti bejn il-pajjiżi. L-ewwel studji u stħarriġiet mill-Istati Membri jindikaw telf sostanzjali ta’ apprendiment matul il-pandemija, bi studenti minn sfond soċjoekonomiku aktar baxx jew bi sfond ta’ migrazzjoni mhux mill-UE li kienu partikolarment affettwati. Minbarra aċċess mhux ugwali għall-edukazzjoni diġitali online, li pereżempju fid-dar ikollhom ambjent ta’ apprendiment li jagħtihom anqas appoġġ, xekkel l-apprendiment tagħhom. Għalkemm ma huwiex relatat mal-pandemija, l-isfond soċjoekonomiku jew ta’ migrazzjoni tal-istudenti għadu b’saħħtu fit-tbassir tal-livell ta’ ħiliet diġitali tagħhom. F’termini ta’ ħiliet bażiċi, wara xi progress fil-passat, is-sehem ta’ studenti ta’ 15-il sena bi progress insuffiċjenti reġa’ qed jiżdied. Dan jenfasizza l-importanza li tiġi pprovduta edukazzjoni ta’ kwalità mill-ewwel snin. Minkejja ż-żieda fir-rata ta’ livell edukattiv terzjarju milħuq, fil-maġġoranza tal-Istati Membri, id-differenzi soċjali fil-parteċipazzjoni fl-edukazzjoni terzjarja għandhom it-tendenza li jippersistu fost il-ġenerazzjonijiet. L-ispariġġi eżistenti fil-ħiliet jenfasizzaw ukoll il-ħtieġa li tissaħħaħ ir-rilevanza tal-edukazzjoni għas-suq tax-xogħol u li tiżdied aktar il-parteċipazzjoni fl-edukazzjoni terzjarja, b’mod partikolari f’setturi b’domanda dejjem akbar, bħat-teknoloġija tal-informazzjoni u tal-komunikazzjoni (ICT), u x-xjenza, it-teknoloġija, l-inġinerija u l-matematika (STEM). Il-prevenzjoni u t-tnaqqis tal-inugwaljanzi fl-eżiti edukattivi b’rabta ma’ sfondi soċjoekonomiċi jew ta’ migrazzjoni huma kruċjali sabiex jiġu pprovduti opportunitajiet indaqs għal kulħadd, b’effetti ta’ benefiċċju fuq il-livelli ta’ ħiliet individwali u fuq il-potenzjal ta’ tkabbir tal-ekonomija. L-inugwaljanzi fl-edukazzjoni jistgħu jiddeterminaw pożizzjonijiet tat-tluq differenti fis-suq tax-xogħol, kif ukoll prospetti tal-karriera differenti Distakk ta’ 26,6 pp fil-ħiliet tal-qari bejn l-istudenti fil-kwart tal-qiegħ tal-indiċi tal-istatus ekonomiku, soċjali u kulturali u dawk fl-ogħla kwart L-isfond soċjoekonomiku jew ta’ migrazzjoni tal-istudenti huwa b’saħħtu fit-tbassir tal-livell ta’ ħiliet diġitali tagħhom Iż-żgħażagħ li twieldu barra mill-UE huma kważi tliet darbiet aktar probabbli li jitilqu mill-iskola qabel ma jlestuha Tluq bikri mill-edukazzjoni u mit-taħriġ (18-24 sena, 2020) Nota: Xi unitajiet amministrattivi fuq gżejjer u reġjuni ultraperiferiċi ma humiex irrappreżentati. Sors: Eurostat LFS EDAT_LFSE_02. © EuroGeographics għall-fruntieri amministrattivi. L-iżvilupp tal-ħiliet għall-adulti għadu ’l bogħod mill-prattika standard madwar l-UE, b’differenzi kbar bejn il-pajjiżi u b’impatt qawwi mill-pandemija; il-mira ewlenija tal-UE sal-2030 se tappoġġa aktar sforzi meħtieġa fuq din id-dimensjoni. Għalhekk, l-iżgurar li l-forza tax-xogħol ikollha l-ħiliet għas-swieq tax-xogħol tal-futur għadu sfida ewlenija. Il-previżjonijiet tal-ħiliet jindikaw bidla fil-profili tal-ħiliet tas-suq tax-xogħol fid-dawl tal-bidla teknoloġika rapida, inkluż minħabba t-tranżizzjonijiet ekoloġiċi u diġitali, u tnaqqis ulterjuri fl-okkupazzjonijiet b’livell baxx ta’ ħiliet. Dan joħloq ħtieġa urġenti għat-titjib tal-ħiliet u għat-taħriġ mill-ġdid. F’dan il-kuntest, il-mira ewlenija tal-UE dwar l-apprendiment għall-adulti (matul is-sena preċedenti) ġiet stabbilita għal 60 %, meta mqabblin mar-rata ta’ 37,4 % tal-2016. Il-parteċipazzjoni fl-apprendiment għall-adulti fost dawk b’livell baxx ta’ kwalifiki u l-migranti baqgħet ferm taħt il-medja. Iż-żieda fil-parteċipazzjoni fl-apprendiment għall-adulti teħtieġ approċċ integrat li jindirizza d-diversi ostakli b’mod koerenti, inkluż permezz tal-informazzjoni dwar il-ħiliet u t-tbassir fi sħubijiet mal-partijiet ikkonċernati rilevanti. Dan jimplika l-kombinazzjoni tal-appoġġ finanzjarju għall-kostijiet diretti, bħall-intitolamenti għal taħriġ individwali, mal-liv għal taħriġ imħallas u ma’ servizzi ta’ gwida għall-karriera, kif ukoll ma’ ħarsa ġenerali lejn l-opportunitajiet ta’ taħriġ b’garanzija ta’ kwalità u ma’ informazzjoni dwar il-validazzjoni u ċ-ċertifikazzjoni tal-ħiliet. It-titjib tal-ħiliet u t-taħriġ mill-ġdid tal-forza tax-xogħol huma kruċjali sabiex jiġu ffaċilitati t-tranżizzjonijiet bejn impjiegi u sabiex tiġi appoġġata t-trasformazzjoni ekoloġika u diġitali 9,2 % tal-adulti pparteċipaw fl-apprendiment (matul l-4 ġimgħat ta’ qabel) fl-UE fl-2020 Fosthom, 3,4 % biss tal-adulti b’livell baxx ta’ kwalifiki 89 % mill-adulti tal-UE jaqblu li kundizzjonijiet finanzjarji aħjar iħeġġu l-parteċipazzjoni fit-taħriġ Ir-rata ta’ parteċipazzjoni fl-apprendiment għall-adulti tal-popolazzjoni totali u tal-persuni qiegħda fl-2020 (f’%, 25-64, l-aħħar 4 ġimgħat) Sors: Eurostat LFS [trng_lfse_02] L-Istati Membri tal-UE rreġistraw progress limitat fil-provvista ta’ ħiliet diġitali bażiċi għall-adulti, u huma meħtieġa aktar sforzi sinifikanti dwar il-ħiliet diġitali avvanzati. Il-pandemija żiedet sostanzjalment id-domanda għall-ħiliet diġitali fil-livelli kollha bħala rekwiżit trasversali f’ħafna okkupazzjonijiet u setturi. L-aħħar data disponibbli għall-indikatur primarju tat-Tabella ta’ Valutazzjoni Soċjali, mill-2019, turi li 56 % biss tal-adulti kellhom tal-anqas ħiliet diġitali bażiċi. L-indikatur jissuġġerixxi wkoll nuqqas ta’ konverġenza fost l-Istati Membri, u progress bil-mod ħafna mill-2014. Il-ħiliet diġitali huma meħtieġa (fil-livell xieraq) f’aktar minn 90 % tal-impjiegi attwali u kważi fis-setturi kollha tal-ekonomija. Il-progress f’dan il-qasam huwa essenzjali jekk l-UE trid tissodisfa l-ħtieġa dejjem akbar għall-ħiliet diġitali għall-parteċipazzjoni ta’ kuljum fis-soċjetà, kif ukoll il-ħtieġa speċifika tal-ekonomija għall-ispeċjalisti fl-ICT. Minkejja l-kriżi tal-COVID-19, fl-2020 l-introjti aggregati tal-unitajiet domestiċi baqgħu ġeneralment stabbli bħala medja fost l-Istati Membri tal-UE, bis-saħħa tar-rispons politiku rapidu eċċezzjonali fil-livell tal-Istati Membri u tal-UE. Kif faqqgħet il-pandemija, l-introjtu tal-unitajiet domestiċi naqas drastikament fit-tieni trimestru tal-2020, iżda rkupra sal-aħħar tas-sena u b’mod kumplessiv baqa’ stabbli bejn l-2019 u l-2020. It-tnaqqis fil-kumpensi tal-impjegati kien l-akbar, u dak tal-ħaddiema għal rashom u l-introjtu nett mill-proprjetà raw tnaqqis kbir ukoll. Matul l-2020, il-benefiċċji soċjali netti kkontribwew bil-qawwa għall-introjtu kumplessiv, u kellhom rwol kbir fil-mitigazzjoni tat-tnaqqis ġenerali fl-introjtu tal-unitajiet domestiċi fit-tieni trimestru, appoġġat ukoll sa ċertu punt minn aġġustamenti fit-taxxi fuq l-introjtu u fuq il-ġid. Fl-isfond ta’ tnaqqis fil-PDG reali b’6 % sena wara sena, din l-istabbiltà tal-introjti aggregati tal-unitajiet domestiċi fl-2020 tixhed l-effettività tal-politiki diskrezzjonarji eċċezzjonali stabbiliti sabiex jittaffa l-impatt soċjali tal-kriżi iżda wkoll tal-impatt ta’ stabbilizzazzjoni awtomatika tas-sistemi tal-protezzjoni soċjali u tat-taxxa. Fit-tieni trimestru‑tal-2021, kemm il-PDG reali kif ukoll il-kumpens lill-impjegati żdiedu b’mod rapidu, bejn wieħed u ieħor bl-istess rata li biha kkuntrattaw sena qabel. B’mod kumplessiv, l-introjti disponibbli gross reali tal-unitajiet domestiċi (GDHI) żdiedu aktar f’dan it-trimestru milli kienu naqsu sena qabel, anke bis-saħħa tal-benefiċċji soċjali netti li naqsu b’pass aktar bil-mod minn sorsi oħrajn ta’ introjtu. Minkejja l-kriżi tal-COVID‑19, fl-2020 l-introjti aggregati tal-unitajiet domestiċi baqgħu ġeneralment stabbli bħala medja fl-Istati Membri tal-UE L-inugwaljanza fl-introjtu (S80/S20) naqset ftit jew baqgħet stabbli fil-maġġoranza tal-Istati Membri Is-sehem ta’ persuni fir-riskju tal-faqar jew tal-esklużjoni soċjali (AROPE) kien stabbli f’madwar persuna waħda minn kull ħamsa fl-UE fl-2020 It-tkabbir tal-PDG, it-tkabbir fl-introjtu disponibbli gross reali tal-unitajiet domestiċi u fil-komponenti ewlenin tiegħu (EU-27) Sors: Eurostat, Kontijiet Nazzjonali [ nasq_10_nf_tr ] u [ namq_10_gdp ]. Noti: ara l-parti ewlenija tar-Rapport. Is-sistemi ta’ protezzjoni soċjali għenu sabiex tittaffa l-kriżi tal-COVID-19 mingħajr żidiet sostanzjali fir-riskju tal-faqar jew fl-inugwaljanza fl-introjtu. Ir-rata tal-persuni fir-riskju tal-faqar jew tal-esklużjoni soċjali (AROPE) u kull wieħed mill-komponenti tagħha kif ukoll l-inugwaljanza ġenerali fl-introjtu baqgħu ġeneralment stabbli bejn l-2019 u l-2020 fil-biċċa l-kbira tal-Istati Membri. Dan jirrifletti l-impatt tas-sistemi tat-taxxa u tal-benefiċċji, kif ukoll tal-appoġġ pubbliku kbir, inkluż permezz ta’ skemi ta’ xogħol b’ħinijiet iqsar u miżuri oħrajn għaż-żamma tal-impjiegi, introdotti jew estiżi matul il-kriżi tal-COVID‑19, b’mod partikolari għal gruppi vulnerabbli. Stimi bikrija tan-nefqa fuq il-protezzjoni soċjali fl-2020 għal 19-il Stat Membru jindikaw livelli mingħajr preċedent u żidiet kbar meta mqabblin mal-2019. Minkejja xi miżuri temporanji sabiex jittejjeb l-aċċess għal protezzjoni soċjali (adegwata), għad hemm distakki f’ħafna pajjiżi, b’mod partikolari għal ħaddiema mhux standard u għal ħaddiema għal rashom. Xi riformi strutturali huma mħabbrin fil-pjanijiet nazzjonali ppreżentati mill-Istati Membri sabiex jimplimentaw ir-Rakkomandazzjoni tal-Kunsill tal-2019 dwar l-aċċess għall-protezzjoni soċjali għall-ħaddiema u għall-ħaddiema għal rashom . Madankollu, ir-riskji tal-faqar u tal-esklużjoni soċjali għadhom għoljin għal ċerti gruppi tal-popolazzjoni, u b’mod partikolari għall-familji bit-tfal, għall-persuni b’diżabbiltà, għat-tfal li ma twildux fl-UE u għar-Rom. Il-faqar fost l-unitajiet domestiċi b’intensità tax-xogħol baxxa ħafna żdied matul l-aħħar deċennju. Fil-biċċa l-kbira tal-Istati Membri, it-tfal huma aktar esposti għall-faqar (inkluż il-faqar persistenti) mill-popolazzjoni adulta. It-tfal li jikbru fil-faqar jew fl-esklużjoni soċjali huma anqas probabbli li jmorru tajjeb fl-iskola, igawdu saħħa tajba u jilħqu l-potenzjal sħiħ tagħhom aktar tard fil-ħajja. Il-Pjan ta’ Azzjoni dwar il-Pilastru Ewropew tad-Drittijiet Soċjali ppreżenta ambizzjoni komplementari għall-mira ewlenija tal-UE għall-2030 dwar it-tnaqqis tal-faqar, li hija li jitnaqqas b’tal-anqas 5 miljun ruħ in-numru ta’ tfal fir-riskju tal-faqar jew tal-esklużjoni soċjali sal-2030. F’xi Stati Membri, ir-rata ta’ AROPE għat-tfal imrobbija minn ġenitur wieħed jew f’familji b’aktar minn 3 itfal jew bi sfond ta’ migrazzjoni jew Rom huwa sa tliet darbiet ogħla minn dak ta’ tfal oħrajn. Ir-Rakkomandazzjoni tal-Kunsill tal-14 ta’ Ġunju 2021 stabbiliet Garanzija Ewropea għat-tfal preċiżament sabiex tipprevjeni u tiġġieled l-esklużjoni soċjali tat-tfal billi tiggarantixxi l-aċċess għal sett ta’ servizzi ewlenin. Nies li ma twildux fl-UE għandhom riskju akbar li jġarrbu l-faqar jew l-esklużjoni soċjali. Maġġoranza kbira tar-Rom jgħixu taħt is-soll nazzjonali tal-faqar. Ir-rata tal-piż eċċessiv tal-kost tal-abitazzjoni kompliet tonqos madwar l-UE kollha qabel il-kriżi, iżda s-sitwazzjoni għadha kritika għal persuni taħt is-soll tal-faqar. Fl-2020, madwar persuna minn kull għaxra tal-popolazzjoni tal-UE kienet tgħix f’unitajiet domestiċi li jonfqu 40 % jew aktar mill-introjtu disponibbli (ekwivalizzat) tagħhom fuq l-akkomodazzjoni. Fi ħdan il-popolazzjoni fir-riskju tal-faqar, ir-rata tal-piż eċċessiv tal-kost tal-abitazzjoni kienet ogħla b’mod sinifikanti, b’differenzi importanti bejn l-Istati Membri. L-impatt tat-trasferimenti soċjali fuq it-tnaqqis tal-faqar ilu stabbli fl-EU-27 mill-2015 iżda wera diverġenza eżatt qabel il-kriżi. Bħala medja, fl-UE, it-trasferimenti soċjali (esklużi l-pensjonijiet) naqqsu r-rata tar-riskju tal-faqar b’madwar terz. Madankollu, hemm differenzi sinifikanti bejn l-Istati Membri, li jvarjaw minn madwar 16 % sa aktar minn 50 %. Bejn l-2019 u l-2020, id-differenzi bejn l-Istati Membri żdiedu. Hemm varjazzjoni konsiderevoli f’termini ta’ kopertura tal-protezzjoni soċjali, b’mod partikolari fost il-ħaddiema mhux standard u l-ħaddiema għal rashom, filwaqt li fl-2019 il-benefiċċji tal-introjtu minimu bħala perċentwal tas-soll tal-faqar naqsu fi kważi l-Istati Membri kollha. Il-livelli ta’ introjtu minimu jinsabu b’mod sinifikanti taħt is-60 % tas-soll tal-faqar għal 12-il Stat Membru. Fl-2022, il-Kummissjoni biħsiebha tipproponi Rakkomandazzjoni tal-Kunsill dwar introjtu minimu sabiex tappoġġa u tikkomplementa b’mod effettiv il-politiki tal-Istati Membri. L-adegwatezza tax-xbieki ta’ sikurezza soċjali tvarja fost l-Istati Membri Il-benefiċċji tal-introjtu minimu bħala perċentwal tas-soll tal-faqar naqsu f’16-il Stat Membru bejn l-2018 u l-2019 Il-benefiċċji tal-introjtu minimu f’anqas minn nofs is-soll tal-faqar f’terz tal-Istati Membri fl-2019 L-impatt tat-trasferimenti soċjali fuq it-tnaqqis tal-faqar ivarja bejn 16 % u 52 % fost l-Istati Membri L-introjtu nett tal-benefiċjarji tal-introjtu minimu bħala perċentwal tal-limitu tar-riskju ta’ faqar (illivellat fuq tliet snin) u tal-introjtu ta’ ħaddiem b’paga baxxa (sena tal-introjtu 2019) Sors: Komputazzjoni tad-DĠ EMPL mill-mikrodata tal-EU-SILC. Nota: Għal IE, id-data tirrifletti s-sena tal-introjtu 2020 għall-benefiċċji tal-MI. Għal IE, IT, LU u LV, il-limitu tal-AROP SILC 2020 għadu ma huwiex disponibbli. Iċ-ċart tikkonċerna persuni waħedhom mingħajr tfal. L-introjtu nett ta’ benefiċjarju tal-introjtu minimu jista’ jinkludi wkoll tipi oħrajn ta’ benefiċċji (eż. allowances għall-akkomodazzjoni) minbarra l-introjtu minimu. Il-ħaddiem b’paga baxxa huwa kkunsidrat li jaqla’ 50 % tal-paga medja u jaħdem full-time. Minkejja l-pandemija, l-evidenza inizjali tissuġġerixxi li l-ħtiġijiet mhux issodisfati awtodikjarati għall-kura medika kienu ġeneralment stabbli fil-biċċa l-kbira tal-Istati Membri fl-2020, iżda l-varjazzjoni bejniethom hija sostanzjali. Xi gruppi, bħal persuni li jgħixu f’familji bi dħul baxx jew persuni bi sfond ta’ migrazzjoni, huma aktar probabbli li jkunu vulnerabbli minħabba ħtiġijiet mediċi mhux issodisfati, għalkemm il-firxa tad-distakki mill-popolazzjoni kumplessiva tvarja fost l-Istati Membri. Xorta jista’ jkun hemm sfidi relatati mal-posponiment tal-proċeduri mediċi u interruzzjoni sinifikanti tal-kura ta’ rutina tal-pazjenti, marbutin ukoll ma’ ħtiġijiet mediċi mhux issodisfati li kienu aktar sostanzjali fil-bidu tal-kriżi tal-COVID-19. Il-ħtieġa li jissaħħu r-reżiljenza, il-kwalità u l-aċċessibbiltà tal-kura tas-saħħa telgħet fil-wiċċ mat-tifqigħa tal-pandemija.

It-tibdil demografiku jkompli joħloq sfidi fit-tul għas-sistemi tal-pensjonijiet. L-adegwatezza tal-pensjonijiet baqgħet ġeneralment stabbli fl-2020. Id-differenza bejn il-ġeneri fil-pensjonijiet għadha kbira, minkejja tnaqqis gradwali matul dawn l-aħħar għaxar snin. Ir-riformi għandu jkollhom l-għan li jibnu sistemi tal-pensjonijiet inklużivi, li jipprovdu aċċess adegwat kemm għall-irġiel kif ukoll għan-nisa u għall-persuni f’tipi differenti ta’ kuntratti u ta’ attivitajiet ekonomiċi, filwaqt li jiżguraw introjtu minimu adegwat fix-xjuħija, u jippreservaw is-sostenibbiltà tal-finanzi pubbliċi. ************* L-Istati Membri għandhom jieħdu azzjoni sabiex jindirizzaw l-isfidi tal-impjiegi, tal-ħiliet u tal-politika soċjali identifikati f’dan ir-Rapport Konġunt dwar l-Impjiegi. L-analiżi ppreżentata fir-rapport tenfasizza numru ta’ oqsma prijoritarji għall-azzjonijiet politiċi. Dawn għandu jkollhom l-għan li jippromwovu rkupru inklużiv billi jrawmu l-ħolqien tax-xogħol, jiffaċilitaw it-tranżizzjonijiet mill-qgħad għall-impjiegi u bejn is-setturi, itejbu r-reżiljenza ekonomika u soċjali u jiżguraw li t-tranżizzjonijiet ekoloġiċi u diġitali jkunu ġusti, filwaqt li jagħmlu progress fil-miri ewlenin tal-UE għall-2030 dwar l-impjiegi, il-ħiliet u t-tnaqqis tal-faqar. F’konformità mal-Linji Gwida dwar l-Impjiegi, l-Istati Membri huma mistiedna: ·Jagħmlu tranżizzjoni gradwali minn miżuri ta’ emerġenza għall-irkupru fis-swieq tax-xogħol, u jieħdu miżuri sabiex jippromwovu parteċipazzjoni akbar fis-suq tax-xogħol u r-riattivazzjoni tal-ħaddiema l-aktar affettwati mill-pandemija; ·Jiżviluppaw pakketti ta’ politika koerenti ta’ inċentivi għar-reklutaġġ u għat-tranżizzjoni, miżuri ta’ titjib tal-ħiliet u ta’ taħriġ mill-ġdid u appoġġ imsaħħaħ mis-servizzi tal-impjiegi għat-tranżizzjonijiet bejn impjiegi, f’konformità mar-rakkomandazzjoni tal-EASE; ·Isaħħu l-effiċjenza u l-effettività tal-politiki attivi tas-suq tax-xogħol u tas-servizzi pubbliċi tal-impjiegi, inkluż billi jinvestu fl-infrastruttura u fis-servizzi diġitali (filwaqt li jiżguraw l-aċċessibbiltà); it-tbassir u l-intelliġenza tal-ħiliet (relatati wkoll mat-tranżizzjonijiet ekoloġiċi u diġitali); is-sistemi ta’ tfassil tal-profili; u t-taħriġ adegwat tal-persunal; ·Itejbu l-prospetti tas-suq tax-xogħol taż-żgħażagħ billi jippromwovu edukazzjoni u taħriġ vokazzjonali u edukazzjoni terzjarja inklużivi u ta’ kwalità; filwaqt li joffru appoġġ immirat għas-servizzi tal-impjiegi (inklużi mentoraġġ, gwida u konsulenza) kif ukoll jappoġġaw apprendistati u traineeships ta’ kwalità (b’mod partikolari fl-SMEs), f’konformità mal-Garanzija għaż-Żgħażagħ imsaħħa; ·Jiżguraw l-ugwaljanza bejn il-ġeneri u jsaħħu l-parteċipazzjoni tan-nisa fis-suq tax-xogħol, inkluż permezz ta’ politiki ta’ bilanċ bejn ix-xogħol u l-ħajja privata; l-aċċess għal kura affordabbli u ta’ kwalità fit-tul u għal servizzi tal-edukazzjoni u tal-kura bikrija tat-tfal; u jiżguraw li l-ġenituri u persuni oħrajn b’responsabbiltajiet ta’ kura jkollhom aċċess għal-liv tal-familja u għal arranġamenti tax-xogħol flessibbli, filwaqt li jippromwovu użu bbilanċjat ta’ dawk l-intitolamenti bejn in-nisa u l-irġiel; ·Itejbu l-eżiti tal-apprendiment u jnaqqsu l-inugwaljanzi fl-edukazzjoni u fit-taħriġ; jespandu l-aċċess għall-edukazzjoni terzjarja (b’mod partikolari għal gruppi żvantaġġati); jipprevjenu t-tluq bikri mill-iskola; ikomplu jżidu l-parteċipazzjoni u r-rilevanza għas-suq tax-xogħol tal-edukazzjoni terzjarja, b’enfasi speċjali fuq setturi bħal ICT u STEM, inkluż permezz ta’ mikrokredenzjali; ·Jinvestu fit-taħriġ mill-ġdid u fit-titjib tal-ħiliet tal-adulti, b’mod partikolari fil-ħiliet meħtieġa għat-tranżizzjonijiet diġitali u ekoloġiċi, billi jsaħħu d-dispożizzjonijiet dwar l-intitolamenti individwali għat-taħriġ, ipprovduti b’mod partikolari permezz ta’ kontijiet individwali tal-apprendiment, jappoġġaw sħubijiet pubbliċi-privati fuq skala kbira ta’ diversi partijiet ikkonċernati skont il-Patt għall-Ħiliet u l-Koalizzjoni għall-Ħiliet u l-Impjiegi Diġitali, jagħtu inċentivi akbar lin-negozji u lill-ħaddiema sabiex jinvolvu rwieħhom fit-titjib tal-ħiliet u fit-taħriġ mill-ġdid, jinvestu fl-infrastruttura u fit-tagħmir, inklużi dawk diġitali; ·Jagħtu spinta lill-kompetenzi diġitali tal-istudenti u tal-adulti u jkabbru l-ammont ta’ talent diġitali fis-suq tax-xogħol billi jiżviluppaw ekosistemi tal-edukazzjoni u tat-taħriġ diġitali appoġġati minn faċilitaturi ewlenin bħall-konnettività b’veloċità għolja għall-iskejjel, tagħmir u taħriġ tal-għalliema; jappoġġaw lill-istituzzjonijiet b’għarfien espert dwar id-diġitalizzazzjoni b’enfasi speċjali fuq l-inklużjoni u fuq it-tnaqqis tad-distakk diġitali; ·Jirriformaw ir-regolamenti tas-suq tax-xogħol u s-sistemi tat-taxxa u tal-benefiċċji, sabiex jiżguraw li titnaqqas is-segmentazzjoni tas-suq tax-xogħol u li jitrawwem il-ħolqien tax-xogħol ta’ kwalità; jiżguraw li l-ħaddiema f’forom mhux standard tax-xogħol u l-ħaddiema għal rashom ikollhom aċċess għal protezzjoni soċjali adegwata f’konformità mar-Rakkomandazzjoni tal-Kunsill dwar l-Aċċess għall-Protezzjoni Soċjali; ·Jiżguraw li l-ambjenti tax-xogħol ikunu sikuri u adattati sew għar-rekwiżiti ta’ wara l-pandemija, u li jkunu disponibbli arranġamenti tax-xogħol flessibbli; ·Jiżguraw proċess ta’ tranżizzjoni soċjalment ġust; ·Jippromwovu n-negozjar kollettiv, id-djalogu soċjali u l-involviment tas-sħab soċjali, inkluż fir-rigward tal-implimentazzjoni tal-pjanijiet għall-irkupru u r-reżiljenza; ·Jipprovdu lit-tfal kollha fir-riskju tal-faqar jew tal-esklużjoni soċjali b’aċċess liberu u effettiv għall-kura tas-saħħa, għall-edukazzjoni u għall-kura bikrija tat-tfal, għall-edukazzjoni u għal attivitajiet ibbażati fl-iskola, aċċess effettiv għal nutrizzjoni bnina u għal akkomodazzjoni adegwata, f’konformità mar-Rakkomandazzjoni li tistabbilixxi Garanzija għat-Tfal; ·Jinvestu f’sistemi ta’ protezzjoni soċjali adegwati u sostenibbli għal kulħadd, inklużi skemi ta’ introjtu minimu, jappoġġaw riformi sabiex jinżammu u jissaħħu l-livelli ta’ protezzjoni, u jtejbu l-protezzjoni ta’ dawk li ma humiex koperti jew li ma humiex koperti biżżejjed; itejbu l-adegwatezza tal-benefiċċji, it-trasferibbiltà tad-drittijiet, l-aċċess għas-servizzi tal-kwalità u l-appoġġ għall-integrazzjoni fis-suq tax-xogħol ta’ dawk li jistgħu jaħdmu; isaħħu l-provvista ta’ servizzi ta’ kura fit-tul ta’ kwalità, affordabbli u sostenibbli; jivvalutaw l-impatti distributtivi tal-politiki; ·Jiżguraw sistemi tal-pensjonijiet inklużivi u sostenibbli, li jipprovdu aċċess adegwat kemm għall-irġiel kif ukoll għan-nisa u għal persuni f’tipi differenti ta’ kuntratti u ta’ attivitajiet ekonomiċi, filwaqt li jiżguraw introjtu minimu adegwat fix-xjuħija. ·Jindirizzaw il-kondizzjoni ta’ persuni mingħajr dar bħala l-aktar forma estrema ta’ faqar; jippromwovu l-investiment fir-rinnovazzjoni tal-akkomodazzjoni residenzjali u soċjali; jiffaċilitaw l-aċċess għal akkomodazzjoni ta’ kwalità u affordabbli, għal akkomodazzjoni soċjali jew għal assistenza għall-akkomodazzjoni, fejn xieraq;

·Jinvestu fil-kapaċità tas-sistema tal-kura tas-saħħa inklużi l-kura tas-saħħa primarja, il-koordinazzjoni tal-kura, il-persunal tal-kura tas-saħħa u l-e-Saħħa. Inaqqsu l-ħlasijiet mill-but, itejbu l-kopertura tal-kura tas-saħħa u jippromwovu t-titjib tal-ħiliet u t-taħriġ mill-ġdid tal-ħaddiema tas-saħħa. Il-finanzjament tal-UE, inkluż permezz tal-Fond Soċjali Ewropew Plus, il-Fond Ewropew għall-Iżvilupp Reġjonali u l-Faċilità għall-Irkupru u r-Reżiljenza, jappoġġa lill-Istati Membri sabiex iżidu l-azzjoni politika f’dawn l-oqsma. Implimentazzjoni sħiħa u ambizzjuża tar-riformi u tal-investimenti fil-pjanijiet nazzjonali għall-irkupru u r-reżiljenza se tkun kruċjali sabiex jiġi żgurat appoġġ effettiv għall-irkupru u għal tranżizzjonijiet ekoloġiċi u diġitali ġusti. Se tikkontribwixxi b’mod importanti sabiex jiġu indirizzati l-isfidi fl-impjiegi, fil-ħiliet u fil-politika soċjali identifikati fir-rakkomandazzjonijiet speċifiċi għall-pajjiżi fil-kuntest tas-Semestru Ewropew. Il-miżuri marbutin ma’ dawn l-oqsma ta’ politika, fil-pjanijiet nazzjonali diġà approvati mill-Kunsill, jammontaw għal madwar EUR 135 biljun, madwar 30 % tal-allokazzjonijiet finanzjarji totali ta’ dawn il-pjanijiet approvati, li se jipprovdu kontribut importanti għall-implimentazzjoni tal-Pilastru Ewropew tad-Drittijiet Soċjali.

ĦARSA ĠENERALI LEJN IX-XEJRIET U L-ISFIDI SOĊJALI U TAS-SUQ TAX-XOGĦOL FL-UNJONI EWROPEA 1.1 Xejriet tas-suq tax-xogħol L-irkupru tas-suq tax-xogħol qed jaqbad, iżda ir-rata ta’ impjieg għadha ma ġietx lura għal-livelli ta’ qabel il-kriżi. Fit-tieni trimestru tal-2021, in-numru totali ta’ persuni f’impjieg fl-UE laħaq il-207,5 miljuni. Dan huwa 4,1 miljuni aktar milli fit-tieni trimestru tal-2020, iżda xorta 2 miljuni anqas mill-ogħla livell tar-raba’ trimestru tal-2019. Wara li laħqet punt baxx ta’ 71,6 % fit-tieni trimestru tal-2020, ir-rata ta’ impjieg (20-64) irkuprat parzjalment, għal 72,8 % fit-tieni trimestru tal-2021, li għadha taħt l-ogħla livell ta’ 73,3 % tar-raba’ trimestru tal-2019. Fuq bażi annwali, ir-rata ta’ impjieg kienet ta’ 72,5 % fl-2020 fl-UE, 0,7 pp anqas mill-valur tal-2019. F’xi attivitajiet ekonomiċi, il-livelli ta’ impjieg għadhom ferm aktar baxxi minn qabel il-kriżi. B’mod partikolari, in-negozju bl-ingrossa u bl-imnut, it-trasport, l-akkomodazzjoni u l-attivitajiet tas-servizzi tal-ikel għad għandhom 2,3 miljun persuna anqas impjegata fit-tieni trimestru tal-2021 meta mqabbel mar-raba’ trimestru tal-2019 (tnaqqis ta’ 4,5 %), segwiti mill-manifattura (tnaqqis ta’ 2,5 %). Għall-kuntrarju, setturi bħall-kostruzzjoni u l-informazzjoni u l-komunikazzjoni diġà rkupraw il-livelli ta’ impjieg li kellhom qabel il-pandemija. B’mod kumplessiv, l-impjiegi huma mbassrin li se jiżdiedu b’0,8 % fl-2021 u b’1 % fl-2022, qabel ma jimmoderaw ftit għal 0,6 % fl-2023. Il-mira tal-UE ta’ mill-inqas 78 % tal-popolazzjoni ta’ 20-64 sena f’impjieg sal-2030 tirrifletti impenn konġunt għal irkupru inklużiv u li jwassal għall-ħolqien abbundanti ta’ impjiegi (ara t-taqsima 1.4). Fl-istess ħin, wara t-tnaqqis inizjali tagħha fil-kuntest tal-kriżi tal-COVID-19, ir-rata tal-postijiet tax-xogħol vakanti s’issa żdiedet għal livelli kważi rekord. Qabel il-kriżi, fit-tieni trimestru tal-2019, ir-rata tal-postijiet tax-xogħol vakanti kienet ta’ 2,4 % fl-EU-27. Il-miżuri ta’ konteniment b’rispons għall-pandemija u l-waqfien jew it-tnaqqis fir-ritmu fl-attivitajiet ekonomiċi relatat wasslu għal tnaqqis fir-rata tal-postijiet tax-xogħol vakanti. Ir-rata naqset għal 1,6 % fl-EU-27 fit-tieni trimestru tal-2020, l-anqas waħda sa mill-ewwel trimestru tal-2016. Minn dak iż-żmien, kompliet tiżdied, u laħqet it-2,3 % fit-tieni trimestru tal-2021, u kważi reġgħet assorbiet kompletament l-impatt tax-xokk tal-COVID-19. Filwaqt li huwa normali li l-postijiet tax-xogħol vakanti jirreaġixxu aktar malajr mill-qgħad għal varjazzjonijiet ċikliċi, ix-xejriet u l-informazzjoni tal-istħarriġ (jiġifieri l-Eurofound) jindikaw il-ħtieġa li n-nuqqasijiet potenzjali ta’ ħaddiema jiġu mmonitorjati bir-reqqa (ara t-Taqsima 2.1). Ir-rispons rapidu tal-politika għen sabiex jiġi kkontrollat l-impatt fuq is-suq tax-xogħol fil-kuntest tal-kriżi tal-COVID-19. Il-pandemija wasslet għal kriżi tas-saħħa pubblika b’effetti mifruxin fuq l-attività ekonomika, fuq is-swieq tax-xogħol u fuq is-soċjetà. Ir-rata tal-qgħad (15-74) żdiedet minn 6,6 % fir-raba’ trimestru tal-2019 (l-aktar livell baxx li qatt ġie rreġistrat fl-EU-27) għal 7,6 % fit-tielet trimestru tal-2020. Fiż-żona tal-euro, ir-rata tal-qgħad kienet kemxejn ogħla, bi 8,5 % fit-tielet trimestru tal-2020 (1,1 pp ogħla mill-valur tagħha fir-raba’ trimestru tal-2019). Aktar reċentement, it-tnaqqis tal-miżuri ta’ konteniment u l-varar ta’ kampanji ta’ tilqim għenu sabiex l-ekonomiji tal-UE jerġgħu jaqbdu u kkontribwew sabiex titnaqqas ir-rata tal-qgħad għal 7,3 % fit-tieni trimestru tal-2021 (8 % fiż-żona tal-euro). B’mod kumplessiv, iż-żieda fil-qgħad baqgħet taħt dak li seta’ kien mistenni fid-dawl tal-impatt tal-COVID-19 fuq l-ekonomija. Dan bis-saħħa tal-miżuri ta’ politika introdotti mill-Istati Membri, inkluż b’appoġġ mill-finanzjament tal-UE (b’mod partikolari SURE iżda wkoll REACT-EU u l-Inizjattiva ta’ Investiment fir-Rispons għall-Coronavirus, CRII u CRII Plus), u wkoll ir-riżultat tat-tluq tan-nies mis-suq tax-xogħol għall-inattività meta bdew isibuha aktar diffiċli li jsibu xogħol saret, li wassal sabiex ħafna minnhom iwaqqfu t-tfittxija tagħhom għax-xogħol. Id-data riċenti ta’ kull xahar turi li r-rata tal-qgħad kompliet tonqos, għal 6,7 % fl-UE f’Settembru 2021 (7,4 % fiż-żona tal-euro), u qorbot lejn il-livelli ta’ qabel il-kriżi. Madankollu, hemm eteroġenità sinifikanti fl-Istati Membri kollha (ara t-Taqsima 2.1). Barra minn hekk, ir-rata tal-qgħad fit-tul laħqet it-2,9 % tal-popolazzjoni attiva fit-tieni trimestru tal-2021 fl-UE, u wriet żieda moderata għalkemm stabbli meta mqabblin mal-livell baxx rekord tagħha fit-tieni trimestru tal-2020 (2 %). It-total ta’ sigħat maħdumin irkupra parzjalment mit-tnaqqis qawwi wara t-tifqigħa tal-pandemija, iżda għadu taħt il-livelli ta’ qabel il-kriżi. Fit-tieni trimestru tal-2021, in-numru tiegħu kien ta’ 82,8 biljun. Dan huwa 9,7 biljun siegħa aktar mil-livell baxx rekord fit-tieni trimestru tal-2020 (73,1 biljun), l-aktar minħabba l-kundizzjonijiet aħjar tas-suq tax-xogħol, l-estensjoni tal-possibbiltà ta’ xogħol mill-bogħod u t-tnaqqis fl-assenzi ta’ kull ġimgħa mix-xogħol (minn 19,4 % tal-impjiegi totali fit-tieni trimestru tal-2020 għal 10,5 % fit-tieni trimestru tal-2021). Madankollu, dan għadu kważi 2,5 biljun siegħa anqas mill-ogħla livell milħuq fl-ewwel trimestru tal-2019, u xorta jenfasizza r-rwol li l-iskemi ta’ xogħol b’ħinijiet iqsar u ta’ sensja temporanja għandhom jew kellhom għal ħafna ħaddiema, flimkien mar-restrizzjonijiet fuq it-tkeċċijiet imposti minn diversi Stati Membri sabiex jgħinu fil-preservazzjoni tal-impjiegi (ara t-Taqsima 2.1). In-numru ta’ sigħat maħdumin għal kull persuna impjegata kien qed jonqos bil-mod iżda kostanti matul l-aħħar deċennju fl-UE, bl-espansjoni tax-xogħol part-time u b’arranġamenti tax-xogħol flessibbli oħrajn (jiġifieri kuntratti ta’ żero sigħat jew xogħol fuq talba fil-kuntest tax-xogħol fuq il-pjattaformi) bħala d-determinanti ewlenin. It-tifqigħa tal-pandemija tal-COVID-19 waqqfet ix-xejra pożittiva fir-rata ta’ attività osservata f’dawn l-aħħar snin. Ir-rata ta’ attività tal-UE għal dawk li għandhom 20-64 sena kienet ta’ 77,8 % fl-2020, 0,5 pp anqas milli fl-2019. Madankollu, fit-tieni trimestru tal-2021 kienet irkuprat għal 78,3 %, f’konformità mal-valuri osservati qabel il-kriżi. Wara l-aggregat, ġiet osservata żieda għan-nisa (għal 72,7 %, 0,3 pp aktar milli fir-raba’ trimestru tal-2019) filwaqt li jiġi rreġistrat tnaqqis għall-irġiel (għal 84 %, 0,3 pp taħt il-valur tar-raba’ trimestru tal-2019). Il-koorti ta’ età ta’ 55-64 sena wera l-aktar prestazzjoni pożittiva bi tnaqqis żgħir biss fil-quċċata tal-kriżi u biċ-ċifri tat-tieni trimestru tal-2021 ogħla mil-livelli ta’ qabel il-pandemija. Filwaqt li r-rata ta’ impjieg tan-nisa naqset, taħt l-impatt tal-kriżi tal-COVID-19, ftit anqas minn dik tal-irġiel, għad hemm differenzi sinifikanti bejn il-ġeneri. Fl-2020, ir-rata ta’ impjieg tan-nisa (20-64 sena) naqset għal 66,9 %, 0,5 pp aktar baxxa milli fl-2019, filwaqt li għall-irġiel naqset għal 78 %, 0,9 pp taħt il-valur tagħha fis-sena preċedenti. F’termini trimestrali, ir-rata ta’ impjieg tan-nisa naqset minn 67,4 % fir-raba’ trimestru tal-2019 għal 66,1 % fit-tieni trimestru tal-2020, iżda kienet irkuprat għal 67,2 % sat-tieni trimestru tal-2021. Ir-rata ta’ impjieg għall-irġiel kienet ta’ 78,3 % fit-tieni trimestru tal-2021, 0,8 pp anqas mir-raba’ trimestru tal-2019. Dawn l-iżviluppi ssarrfu fi tnaqqis żgħir fid-differenza bejn il-ġeneri fl-impjiegi, ta’ 11,1 pp fit-tieni trimestru tal-2021 meta mqabbla ma’ 11,6 pp fir-raba’ trimestru tal-2019 (f’termini annwali, rispettivament 11,1 pp u 11,5 pp fl-2020 u fl-2019). Il-kriżi kellha impatt kbir fuq l-eżiti tas-suq tax-xogħol taż-żgħażagħ, għalkemm is-sitwazzjoni tagħhom ilha titjieb sa minn tmiem l-2020. Ir-rata tal-qgħad fost iż-żgħażagħ (15-24) laħqet is-17,1 % fl-2020 fl-UE, 1,8 pp ogħla milli fl-2019. Fit-tieni trimestru tal-2021, ir-rata tal-qgħad fost iż-żgħażagħ kienet ta’ 17,4 %, jiġifieri 2,6 pp ogħla milli fir-raba’ trimestru tal-2019, iżda 1 pp taħt il-quċċata milħuqa fit-tielet trimestru tal-2020. B’mod kumplessiv, madwar 3,2 miljun żagħżugħ (15-24) kienu qiegħda fl-UE fit-tieni trimestru tal-2021, u laħqu l-5,1 miljuni meta jitqiesu dawk kollha li huma barra mill-edukazzjoni, impjieg jew taħriġ (NEET), u 9,4 miljuni għall-grupp ta’ età akbar ta’ bejn 15 u 29 sena. Ir-rata trimestrali ta’ NEET għal dan il-grupp ta’ età kienet ta’ 13,2 % fl-UE fit-tieni trimestru tal-2021 (0,7 pp ogħla milli fir-raba’ trimestru tal-2019, iżda 1,5 pp taħt il-quċċata tat-tieni trimestru tal-2020). Il-ħaddiema akbar fl-età felħu għall-impatt tal-kriżi tal-COVID-19 fuq is-suq tax-xogħol aħjar minn gruppi oħrajn. Ir-rata ta’ impjieg ta’ ħaddiema akbar fl-età (55-64) baqgħet relattivament stabbli mit-tifqigħa tal-COVID-19. Laħqet is-60,2 % fit-tieni trimestru tal-2021, 0,4 pp ogħla mil-livell osservat fir-raba’ trimestru tal-2019 u b’xejra ta’ żieda kostanti matul l-aħħar deċennju. Ir-rata ta’ impjieg tal-adulti ta’ bejn 25-54 sena kienet ta’ 80,3 % fit-tieni trimestru tal-2021, jiġifieri xorta ftit taħt il-livell ta’ qabel il-pandemija (80,8 % fir-raba’ trimestru tal-2019). Ir-rata tal-qgħad tal-UE ta’ dawk ta’ 55-74 sena żdiedet b’mod moderat, minn 4,7 % fir-raba’ trimestru tal-2019 għal 5,3 % fit-tieni trimestru tal-2021. Illustrazzjoni 1: L-impatt tal-kriżi fuq l-impjiegi varja fost il-gruppi ta’ età Ir-rati ta’ impjieg skont il-ġeneru u l-grupp ta’ età fl-EU-27, data aġġustata skont l-istaġun, mhux aġġustata skont il-kalendarju (f’%) Nota: Interruzzjoni fis-serje kronoloġika mill-ewwel trimestru tal-2021.

Sors: Eurostat, Stħarriġ dwar il-Forza tax-Xogħol [lfsi_emp_q]. Il-ħaddiema f’forom mhux standard ta’ impjieg u l-ħaddiema għal rashom ġew affettwati b’mod partikolari mill-kriżi. Fuq in-numru totali ta’ impjegati (20-64 sena) fl-UE fl-2020 (161,6 miljun), madwar 19,9-il miljun (12,4 %) kellhom kuntratt ta’ impjieg għal terminu fiss (1,3 pp taħt iċ-ċifra osservata għall-2019). Madwar 21,3 miljun ħaddiem (20-64, aġġustati skont l-istaġun) kienu b’kuntratti temporanji fit-tieni trimestru tal-2021, xorta 0,8 miljun persuna anqas meta mqabbel mar-raba’ trimestru tal-2019. Is-sehem huwa ħafna ogħla fost iż-żgħażagħ (15-24) milli għall-bqija tal-popolazzjoni, u ogħla b’mod sinifikanti għal dawk b’livell baxx ta’ ħiliet meta mqabblin ma’ dawk b’livell medju u għoli ta’ ħiliet. Is-sehem ta’ impjiegi temporanji involontarji kompla jonqos (b’1,1 pp) meta mqabbel mal-2019, u laħaq is-6,8 % fl-2020. Il-proporzjon ta’ kuntratti temporanji mill-impjiegi totali (20-64) żdied mil-livell l-aktar baxx tat-tieni trimestru tal-2020 (10,1 %), sa 11,3 % fit-tieni trimestru tal-2021. In-numru ta’ persuni li jaħdmu part-time żdied b’mod kostanti matul l-2020. Bħala riżultat, il-proporzjon ta’ ħaddiema part-time (20-64) mill-impjiegi totali laħaq is-17,7 % fit-tieni trimestru tal-2021 (0,6 pp taħt il-valur tar-raba’ trimestru tal-2019). Is-sehem ta’ ħaddiema part-time involontarji naqas għal 25 % fl-2020 (1,5 pp inqas meta mqabbel mal-2019). Mill-bidu tal-pandemija fl-ewwel trimestru tal-2020, in-numru ta’ ħaddiema għal rashom naqas b’0,7 miljun persuna (minn madwar 25,8 miljun għal 25,1 miljun fit-tieni trimestru tal-2021. Illustrazzjoni 2: Hemm inċidenza differenti ta’ kuntratti temporanji skont il-grupp ta’ età u l-livell ta’ kwalifika Is-sehem tal-impjegati b’kuntratti temporanji skont l-età u l-livell tal-edukazzjoni fl-EU-27 (2020) Sors: Eurostat, Stħarriġ dwar il-Forza tax-Xogħol [lfsa_etgar], [lfsa_etpgan] u [lfst_r_e2tgaedcu]. L-eżiti tas-suq tax-xogħol ta’ persuni li ma twildux fl-UE ġew affettwati bil-qawwa mill-kriżi. Fl-2020, ir-rata ta’ impjieg (20-64) ta’ persuni li twieldu barra mill-UE kienet ta’ 65,3 %, 2,4 pp taħt il-valur tal-2019, u 8,2 pp anqas minn dik tan-nattivi. Ir-rata tal-qgħad (15-74) ta’ dawk li ma twildux fl-UE kienet ta’ 12,3 % fl-2020, jiġifieri żieda mill-10,8 % tas-sena ta’ qabel. Iċ-ċifri tal-qgħad ukoll juru żieda minn 13,5 % fit-tieni trimestru tal-2020 għal 13,9 % fit-tieni trimestru tal-2021. 1.2 Xejriet soċjali Minkejja l-kriżi tal-COVID‑19, fl-2020 l-introjti tal-unitajiet domestiċi baqgħu ġeneralment stabbli bħala medja madwar l-Istati Membri tal-UE, bis-saħħa tar-rispons politiku rapidu. Hekk kif faqqgħet il-pandemija, l-introjtu disponibbli gross reali tal-unitajiet domestiċi (GDHI) naqas drastikament, bi 3,3 % (sena wara sena) fit-tieni trimestru tal-2020, iżda rkupra sal-aħħar tas-sena u b’mod kumplessiv baqa’ stabbli bejn l-2019 u l-2020 (bi tnaqqis ta’ 0,25 %). It-tnaqqis fil-kumpensi lill-impjegati kien l-akbar (‑5,5 %), iżda l-kumpens tal-ħaddiema għal rashom (‑1,4 %) u l-introjtu nett mill-proprjetà (‑3,3 %) raw tnaqqis kbir ukoll – ara l-Illustrazzjoni 3. Matul l-2020, il-benefiċċji soċjali netti kkontribwew bil-qawwa għall-introjtu kumplessiv, u kellhom rwol kbir fil-mitigazzjoni tat-tnaqqis kumplessiv fl-introjtu tal-unitajiet domestiċi fit-tieni trimestru, appoġġat ukoll sa ċertu punt minn aġġustamenti fit-taxxi fuq l-introjtu u fuq il-ġid. Din ix-xejra kompliet fit-tieni trimestru u fit-tielet trimestru tal-2020, u hekk ukoll fl-ewwel trimestru tal-2021, bit-tkabbir fl-introjtu mill-benefiċċji soċjali li kien akbar mit-tnaqqis fil-kumpens lill-impjegati u lill-ħaddiema għal rashom (li tnaqqas ħafna meta mqabbel mat-tnaqqis fit-tieni trimestru) u mit-tnaqqis fl-introjtu nett mill-proprjetà. Fl-isfond ta’ tnaqqis fl-introjtu mis-suq u fil-PDG reali b’6 % sena wara sena, din l-istabbiltà fl-introjtu aggregat tal-unitajiet domestiċi tixhed l-appoġġ ipprovdut mill-politiki diskrezzjonarji eċċezzjonali stabbiliti sabiex jittaffa l-impatt soċjali tal-kriżi u mill-effetti ta’ stabbilizzazzjoni awtomatika tas-sistemi tal-protezzjoni soċjali u tat-taxxa. Il-bidliet fit-tieni trimestru tal-2021 immarkaw punt ta’ bidla: kemm il-PDG reali kif ukoll il-kumpens lill-impjegati żdiedu b’mod rapidu, bejn wieħed u ieħor bl-istess rata li kkuntrattaw sena qabel, fit-tieni trimestru tal-2020. B’mod kumplessiv, il-GDHI reali żdiedu aktar milli kienu naqsu sena qabel, anke bis-saħħa tal-benefiċċji soċjali netti li naqsu b’pass aktar bil-mod minn sorsi oħrajn ta’ introjtu. Illustrazzjoni 3: L-istabbiltà wiesgħa fl-introjtu aggregat tal-unitajiet domestiċi bħala medja fl-UE fil-kuntest tal-kriżi tal-COVID‑19 irriżultat mir-rispons politiku mingħajr preċedent It-tkabbir tal-PDG, it-tkabbir fl-introjtu disponibbli gross reali tal-unitajiet domestiċi u fil-komponenti ewlenin tiegħu (EU-27) Noti: Kalkoli tad-DĠ EMPL. Il-GDHI nominali ġie deflatat bl-użu tal-indiċi tal-prezzijiet tan-nefqa fuq il-konsum finali tal-unitajiet domestiċi. It-tkabbir reali tal-GDHI għall-UE huwa stmat bħala medja ponderata tal-valuri tal-Istati Membri għal dawk b’data trimestrali disponibbli bbażata fuq l-ESA2010 (b’mod ġenerali 95 % tal-GDHI tal-UE). Sors: Eurostat, Kontijiet Nazzjonali [ nasq_10_nf_tr ] u [ namq_10_gdp ]. Id-data ma hijiex aġġustata skont l-istaġun. B’mod kumplessiv, l-inugwaljanza fl-introjtu baqgħet ġeneralment stabbli fil-maġġoranza tal-Istati Membri. Skont l-istimi rapidi tal-Eurostat, il-proporzjon medju tad-distribuzzjoni kwintili tal-introjtu (S80/S20) fl-UE baqa’ stabbli jew irreġistra tnaqqis żgħir fl-2020. Dan reġa’ kien ir-riżultat tal-appoġġ pubbliku enormi implimentat u tal-istabbilizzazzjoni awtomatika qawwija li taffiet il-konsegwenzi tal-kriżi, b’mod partikolari għal gruppi vulnerabbli. Filwaqt li l-introjtu mill-impjieg huwa stmat li naqas b’10 % għall-ewwel kwintili tal-introjtu u bi 2 % għall-ħames wieħed, l-impatt kumplessiv fuq l-introjti disponibbli kien fil-biċċa l-kbira limitat fid-distribuzzjoni kollha tal-introjtu, bis-saħħa tal-effett ta’ taffija ta’ benefiċċju tas-sistemi tat-taxxa u tal-benefiċċji, u tat-tħaddim ta’ skemi ta’ xogħol b’ħinijiet iqsar u ta’ skemi oħrajn ta’ żamma tal-impjiegi. Is-sehem ta’ persuni f’riskju tal-faqar jew tal-esklużjoni soċjali baqa’ stabbli fil-biċċa l-kbira fl-ewwel sena qabel il-kriżi tal-COVID-19. Fl-2020, madwar persuna minn kull ħamsa kienet f’riskju tal-faqar jew tal-esklużjoni soċjali (AROPE) fl-UE (21,9 %). It-tliet komponenti kollha tal-indikatur tal-AROPE kienu stabbli għall-biċċa l-kbira tal-Istati Membri sena wara sena. Skont l-istimi rapidi tal-Eurostat, ir-rata tar-riskju tal-faqar (AROP) ma nbidlitx f’tal-anqas nofs l-Istati Membri meta mqabbla mal-2019. Dawn l-istimi juru li l-miżuri ta’ politika li għadhom kif ġew introdotti, flimkien mas-sistemi ta’ taxxa u benefiċċji, taffew l-impatt tal-kriżi tal-COVID-19, stabilizzaw l-introjti, u kkontribwew b’mod sinifikanti għall-prevenzjoni ta’ żieda fir-riskji tal-faqar. Dan irriżulta wkoll fi stabbiltà wiesgħa tar-rata tad-deprivazzjoni materjali u soċjali (6,8 %, żieda ta’ 0,2 pp biss). Is-sehem ta’ persuni li jgħixu f’familji kważi mingħajr impjieg baqa’ stabbli wkoll (8,2 %, żieda ta’ 0,1 pp biss), li jirrifletti l-impatt kontenut f’termini ta’ telf ta’ impjiegi, ukoll bis-saħħa ta’ xogħol b’ħinijiet iqsar u ta’ miżuri oħrajn ta’ żamma tal-impjiegi. Il-faqar enerġetiku qiegħed isir forma dejjem aktar importanti ta’ faqar. Fit-13 ta’ Ottubru 2021, il-Kummissjoni adottat Komunikazzjoni dwar L-indirizzar taż-żieda fil-prezzijiet tal-enerġija , li enfasizzat sistemi ġusti ta’ benefiċċji tat-taxxa, miżuri mmirati ta’ appoġġ għall-introjtu u politiki inklużivi ta’ rinnovazzjoni bħala l-elementi ewlenin ta’ sett ta’ għodod sabiex jittaffa l-faqar enerġetiku u jiġi indirizzat l-impatt immedjat taż-żidiet fil-prezzijiet. Ir-rata tar-riskju tal-faqar jew tal-esklużjoni soċjali (AROPE) għat-tfal kienet stabbli wkoll iżda b’differenzi akbar bejn il-pajjiżi u b’żieda fil-faqar monetarju. Kien hemm aktar varjazzjoni fir-rata tal-AROPE għat-tfal fost l-Istati Membri: erba’ Stati Membri rreġistraw valuri ta’ aktar minn 30 %, filwaqt li erbgħa oħrajn jinsabu taħt il-15 %. Barra minn hekk, il-faqar monetarju kien anqas kontenut, peress li fl-2020 żdied sostanzjalment f’terz tal-Istati Membri. Il-ġenituri waħedhom u l-familji l-kbar kienu ferm aktar f’riskju tal-faqar jew tal-esklużjoni soċjali minn familji b’tifel jew tifla waħda jew tnejn (medja ta’ 42,1 % u ta’ 29,6 % fl-UE, rispettivament). Il-faqar fost in-nies li għandhom impjieg għadu sfida. Il-faqar fost dawk li jaħdmu fl-EU-27 żdied b’0,5 pp (minn 8,5 % għal 9 %) bejn l-2010 u l-2019. Filwaqt li d-data għall-2020 għadha ma hijiex kompletament disponibbli, is-sitwazzjoni ma tidhirx li nbidlet b’mod sinifikanti mill-2019. B’mod ġenerali, il-ħaddiema vulnerabbli jiffaċċjaw ċirkostanzi aktar diffiċli: dawk b’kuntratti temporanji jaffaċċjaw riskju ogħla ta’ faqar fost dawk li jaħdmu milli għal dawk b’kuntratti permanenti (16,2 % vs 5,9 %), u hekk ukoll ħaddiema b’livell baxx ta’ ħiliet meta mqabblin ma’ dawk b’livell għoli ta’ ħiliet (19 % vs 4,9 %), u dawk li ma twildux fl-UE meta mqabblin man-nattivi (20,1 % vs 8,1 %).

Minkejja r-reżiljenza soċjali fil-livell aggregat, il-gruppi vulnerabbli ġew affettwati b’mod aktar negattiv mill-kriżi tal-COVID‑19. Il-miżuri ta’ konfinament fuq il-moviment kellhom impatt sproporzjonat fuq il-persuni b’diżabbiltà, pereżempju, b’mod partikolari f’termini ta’ aċċess għall-kura tas-saħħa, għall-edukazzjoni u għal servizzi oħrajn ta’ appoġġ online, li jaggrava wkoll il-limitazzjonijiet preeżistenti fl-aċċess għall-impjiegi. Persuni bi sfond ta’ migrazzjoni kienu qed jesperjenzaw rati tal-AROPE li xi drabi huma d-doppju ta’ dawk tan-nattivi. Il-lockdowns matul il-pandemija qatgħu lil ħafna Rom li jgħixu f’insedjamenti segregati minn kwalunkwe sors ta’ introjtu u ta’ attività ekonomika (formali jew informali), li wassal għal aktar approfondiment tar-rati ta’ faqar tagħhom. 1.3 It-Tabella ta’ Valutazzjoni Soċjali riveduta: ħarsa ġenerali lejn l-isfidi relatati mal-prinċipji tal-Pilastru L-analiżi fir-Rapport Konġunt dwar l-Impjiegi tal-2022 tiddependi fuq sett rivedut ta’ indikaturi ewlenin tat-Tabella ta’ Valutazzjoni Soċjali approvati mill-Kunsill. Il-Pjan ta’ Azzjoni tal-Pilastru Ewropew tad-Drittijiet Soċjali, ippubblikat f’Marzu 2021, ippreżenta proposta għal Tabella ta’ Valutazzjoni Soċjali riveduta, li mbagħad ġiet diskussa mal-Kumitat tal-Impjiegi (EMCO) u mal-Kumitat tal-Protezzjoni Soċjali (KPS) u approvata mill-Kunsill Impjiegi, Politika Soċjali, Saħħa u Affarijiet tal-Konsumatur (EPSCO) fl-14 ta’ Ġunju 2021. Ir-reviżjoni għandha l-għan li tkopri l-prinċipji tal-Pilastru b’mod aktar komprensiv, filwaqt li ssaħħaħ ir-rwol tat-Tabella ta’ Valutazzjoni Soċjali bħala l-għodda kwantitattiva ewlenija għall-monitoraġġ tal-progress fl-implimentazzjoni tal-Pilastru fil-kuntest tas-Semestru Ewropew. It-Tabella ta’ Valutazzjoni riveduta se tgħin ukoll sabiex tikkomplementa l-għodod ta’ monitoraġġ eżistenti, b’mod partikolari l-Monitoraġġ tal-Prestazzjoni fil-Qasam tal-Impjiegi u l-Monitoraġġ tal-Prestazzjoni tal-Protezzjoni Soċjali. L-indikaturi ewlenin fit-Tabella ta’ Valutazzjoni Soċjali riveduta jappoġġaw il-monitoraġġ ta’ 18 mill-20 prinċipju tal-Pilastru (erbgħa aktar milli taħt il-verżjoni preċedenti), li jikkontribwixxu għall-valutazzjoni tal-isfidi dwar l-impjiegi u soċjali ewlenin fl-Istati Membri. Is-sett ta’ indikaturi ewlenin ġie rivedut skont il-prinċipji tal-parsimonja, tad-disponibbiltà, tal-komparabbiltà u tar-robustezza statistika. L-indikaturi, marbutin ma’ kull wieħed mit-tliet kapitoli tal-Pilastru, huma kif ġej (l-indikaturi l-ġodda huma mmarkati b’**, dawk riveduti b’*): ·Opportunitajiet indaqs oIl-parteċipazzjoni tal-adulti fl-apprendiment matul l-aħħar 12-il xahar (25-64 sena)** oIs-sehem ta’ persuni li jitilqu kmieni mill-edukazzjoni u t-taħriġ (18-24 sena) oIs-sehem tal-popolazzjoni b’ħiliet diġitali kumplessivi bażiċi jew aħjar (16-74 sena) oIż-żgħażagħ barra mill-edukazzjoni, impjieg jew taħriġ (rata ta’ NEET) (15-29 sena)* oId-differenza bejn il-ġeneri fir-rata ta’ impjieg (20-64 sena) oL-inugwaljanza fl-introjtu mkejla bħala proporzjon tad-distribuzzjoni kwintili (S80/S20) ·Kundizzjonijiet tax-xogħol ġusti oRata ta’ impjieg (20-64 sena) oIr-rata tal-qgħad (15-74 sena) oIr-rata tal-qgħad fit-tul (15-74 sena) oL-introjtu disponibbli gross tal-unitajiet domestiċi f’termini reali, per capita ·Protezzjoni u inklużjoni soċjali oIr-rata ta’ dawk fir-riskju tal-faqar jew tal-esklużjoni soċjali (età 0+) (AROPE 0+) oIr-rata tar-riskju tal-faqar jew tal-esklużjoni soċjali għat-tfal (0-17-il sena) (AROPE 0-17)**

oL-impatt tat-trasferimenti soċjali (għajr il-pensjonijiet) fuq it-tnaqqis tal-faqar oId-differenza fl-impjiegi minħabba d-diżabbiltà (20-64 sena)** oIr-rata tal-piż eċċessiv tal-kost tal-abitazzjoni** oTfal ta’ anqas minn 3 snin f’indukrar formali tat-tfal oĦtieġa awtodikjarata mhux issodisfata għall-kura medika (16-il sena u aktar). L-indikatur ewlieni tad-“Differenza fl-impjiegi minħabba d-diżabbiltà” juża temporanjament l-EU-SILC bħala s-sors statistiku, iżda se jaqleb għall-EU-LFS sabiex ikun aktar akkurat mill-2022, u se jipprovdi data fl-2023. Is-servizzi tal-Kummissjoni, inkluż il-Eurostat, se jkomplu jimmonitorjaw il-kwalità tiegħu u se jirrieżaminaw l-indikatur fit-terminu medju, ladarba ssir disponibbli d-data bbażata fuq l-LFS (2023), u se jappoġġaw passi ulterjuri sabiex itejbu l-komparabbiltà bejn il-pajjiżi u jesploraw l-iżvilupp ta’ indikaturi addizzjonali f’dan il-qasam. L-indikatur ewlieni “Il-parteċipazzjoni tal-adulti fl-apprendiment matul l-aħħar 12-il xahar” se juża wkoll l-EU-LFS mill-2022 ’il quddiem. Il-Kummissjoni se timmonitorja l-indikatur flimkien mal-Eurostat u twettaq analiżi bir-reqqa tad-data miż-żewġ sorsi ta’ stħarriġ meta dawn isiru disponibbli (2023) sabiex tiżgura l-kwalità u l-komparabbiltà tad-data. Sabiex jiġi żgurat il-monitoraġġ tal-Linji Gwida dwar l-Impjiegi 6 u 7, inkluż fir-rigward tal-politiki attivi tas-suq tax-xogħol, dan ir-Rapport Konġunt dwar l-Impjiegi 2022 se juża b’mod eċċezzjonali l-indikatur dwar il-parteċipazzjoni tal-adulti fl-apprendiment f’dawn l-aħħar 4 ġimgħat (25-64 sena). L-indikaturi ewlenin huma analizzati bl-użu tal-metodoloġija komuni miftiehma mill-EMCO u mill-KPS (ara l-Anness 4 għal aktar dettalji). Din il-metodoloġija tevalwa s-sitwazzjoni u l-iżviluppi fl-Istati Membri billi tħares lejn il-livelli u l-bidliet fir-rigward tas-sena ta’ qabel ta’ kull wieħed mill-indikaturi ewlenin inklużi fit-Tabella ta’ Valutazzjoni Soċjali. Il-livelli u l-bidliet huma kklassifikati skont id-distanza tagħhom mill-medji (mhux ponderati) rispettivi tal-UE. Imbagħad, il-prestazzjonijiet tal-Istati Membri fil-livelli u fil-bidliet jiġu kkombinati bl-użu ta’ regola miftiehma sabiex kull Stat Membru jiġi assenjat f’waħda mis-seba’ kategoriji (“bl-aqwa prestazzjoni”, “aħjar mill-medja”, “medja/newtrali”, “sitwazzjonijiet tajbin iżda li għandhom jiġu mmonitorjati”, “sitwazzjonijiet dgħajfin iżda li qed jitjiebu”, “sitwazzjonijiet li jridu jiġu ssorveljati” u “sitwazzjonijiet kritiċi”). Fuq din il-bażi, it-Tabella 1 tipprovdi sommarju tal-qari tat-tabella ta’ valutazzjoni skont l-aħħar ċifri disponibbli għal kull indikatur. L-indikaturi ewlenin tat-Tabella ta’ Valutazzjoni Soċjali jindikaw sfidi ewlenin fl-Istati Membri tal-UE fit-tliet oqsma tal-opportunitajiet indaqs u l-aċċess għas-suq tax-xogħol, tal-kundizzjonijiet tax-xogħol ġusti u tal-protezzjoni u l-inklużjoni soċjali. F’termini ta’ “sitwazzjonijiet kritiċi” (ħomor fl-Illustrazzjoni 4), numru relattivament kbir ta’ Stati Membri għadhom jiffaċċjaw sfidi sinifikanti fir-rigward tas-sitwazzjoni tas-suq tax-xogħol tan-nisa u tal-parteċipazzjoni tat-tfal fil-kura formali tat-tfal (b’ħames indikazzjonijiet ħomor għaż-żewġ indikaturi). L-eżiti tas-suq tax-xogħol ta’ gruppi oħrajn iqajmu wkoll tħassib f’numru relattivament kbir ta’ Stati Membri, bid-differenza fl-impjiegi minħabba d-diżabbiltà u bir-rata ta’ żgħażagħ NEET iteptpu aħmar għal sitta u erba’ pajjiżi rispettivament. Il-persuni li jitilqu kmieni mill-edukazzjoni u t-taħriġ għadhom kritiċi għal erba’ Stati Membri wkoll. Fl-aħħar nett, fil-qasam tal-protezzjoni u tal-inklużjoni soċjali, l-impatt tat-trasferimenti soċjali (minbarra l-pensjonijiet) fuq it-tnaqqis tal-faqar huwa kritiku f’numru kbir ta’ Stati Membri (6), u sa erbgħa jiffaċċjaw sfidi kritiċi fir-rigward kemm tar-riskji ta’ faqar b’mod ġenerali kif ukoll tal-faqar fost it-tfal b’mod partikolari. Il-proporzjonijiet kwintili tal-introjtu huma wkoll “kritiċi” f’erba’ Stati Membri. Meta tiġi estiża l-perspettiva sabiex tkopri wkoll is-“sitwazzjonijiet li jridu jiġu ssorveljati”, minbarra dawk “kritiċi”, it-tliet indikaturi taż-żgħażagħ NEET, l-impatt tat-trasferimenti soċjali fuq it-tnaqqis tal-faqar, u tfal ta’ anqas minn 3 snin f’indukrar formali tat-tfal jindikaw l-aktar każijiet problematiċi b’għaxar pajjiżi għall-ewwel tnejn u bi ħdax għal tal-aħħar. Analiżi dettaljata tas-sittax-il indikatur, inklużi xejriet aktar fit-tul u indikaturi addizzjonali, meta rilevanti, hija ppreżentata fil-Kapitolu 2. L-appoġġ finanzjarju u tekniku tal-UE għall-impjiegi, għall-ħiliet u għall-miżuri tal-politika soċjali Finanzjament sinifikanti tal-UE huwa pprovdut permezz ta’ għodod finanzjarji differenti sabiex tiġi appoġġata l-implimentazzjoni tal-Pilastru Ewropew tad-Drittijiet Soċjali. B’madwar EUR 500 biljun (inkluż il-kofinanzjament nazzjonali) għall-perjodu 2021-2027, il-fondi tal-politika ta’ koeżjoni tal-UE (b’mod partikolari l-Fond Soċjali Ewropew Plus, il-FSE+, u l-Fond Ewropew għall-Iżvilupp Reġjonali, il-FEŻR) għandhom l-għan li jnaqqsu d-disparitajiet soċjoekonomiċi, jappoġġaw konverġenza ekonomika u soċjali ’l fuq u jrawmu bidla strutturali. F’Mejju 2020, il-Kummissjoni pproponiet NextGenerationEU (EUR 807 biljun fi prezzijiet kurrenti, inkorporati fil-Qafas Finanzjarju Pluriennali tal-UE għall-2021-2027) sabiex jittaffa l-impatt ekonomiku u soċjali tal-kriżi, tissaħħaħ ir-reżiljenza ekonomika u soċjali u sabiex l-ekonomiji u s-soċjetajiet tal-UE jitħejjew aħjar għall-isfidi u għall-opportunitajiet tat-tranżizzjonijiet ekoloġiċi u diġitali, inkluż fir-rigward tad-dimensjoni ġusta tagħhom. Il-Faċilità l-ġdida għall-Irkupru u r-Reżiljenza (RRF) tinsab fil-qalba ta’ NextGenerationEU (aktar dettalji aktar ’il quddiem). L-impatt tal-finanzjament tal-UE huwa msaħħaħ aktar permezz tal-assistenza teknika ffinanzjata permezz tal-Istrument ta’ Appoġġ Tekniku. L-għan ta’ dan tal-aħħar huwa li jappoġġa – fuq talba – lill-awtoritajiet nazzjonali b’konsulenza politika mill-aktar avvanzata u b’bini tal-kapaċitajiet mfassal apposta f’oqsma prijoritarji għar-riforma, inkluż fl-oqsma tas-suq tax-xogħol, tal-ħiliet u tal-politika soċjali. L-appoġġ tekniku jista’ jiġi offrut fuq bażi bilaterali jew multinazzjonali. Il-Faċilità għall-Irkupru u r-Reżiljenza (b’valur ta’ EUR 723,8 biljun fi prezzijiet kurrenti) tipprovdi appoġġ finanzjarju fuq skala kbira għar-riformi u għall-investimenti fl-Istati Membri li jappoġġaw it-tkabbir sostenibbli u inklużiv u l-ħolqien tax-xogħol, b’attenzjoni partikolari għal dawk li jindirizzaw l-isfidi identifikati fir-Rakkomandazzjonijiet Speċifiċi għall-Pajjiżi fil-kuntest tas-Semestru Ewropew. Sa erbgħa mis-sitt pilastri li jiddefinixxu l-mandat tal-Faċilità huma rilevanti għall-implimentazzjoni tal-Pilastru Ewropew tad-Drittijiet Soċjali: it-tkabbir intelliġenti, sostenibbli u inklużiv; il-koeżjoni soċjali u territorjali; is-saħħa u r-reżiljenza ekonomika, soċjali u istituzzjonali, u l-politiki għall-ġenerazzjoni li jmiss, għat-tfal u għaż-żgħażagħ. B’riżultat ta’ dan, tingħata attenzjoni xierqa lill-oqsma tal-impjiegi, tal-ħiliet u tal-politika soċjali fil-pjanijiet għall-irkupru u r-reżiljenza mressqin mill-Istati Membri, milqugħin mill-Kummissjoni u approvati mill-Kunsill. B’baġit ta’ kważi EUR 99,3 biljun għall-perjodu 2021-27, il-FSE+ se jappoġġa, jikkomplementa u jżid il-valur għall-politiki tal-Istati Membri fl-oqsma tal-impjiegi, tal-ħiliet u tal-politika soċjali. Il-Fond se jiffinanzja miżuri li jiżguraw opportunitajiet indaqs, aċċess indaqs għas-suq tax-xogħol, kundizzjonijiet tax-xogħol ġusti u ta’ kwalità, protezzjoni u inklużjoni soċjali, li b’mod partikolari jiffokaw fuq edukazzjoni u taħriġ ta’ kwalità u inklużivi, apprendiment tul il-ħajja, investiment fit-tfal u ż-żgħażagħ u aċċess għas-servizzi bażiċi. Fil-bidu tal-kriżi tal-COVID-19, il-fondi ta’ koeżjoni pprovdew rispons rapidu skont l-Inizjattiva ta’ Investiment fir-Rispons għall-Coronavirus u l-Inizjattiva ta’ Investiment fir-Rispons għall-Coronavirus Plus (CRII u CRII+), li rriżultaw f’żieda netta ta’ aktar minn EUR 11-il biljun għall-miżuri tal-impjiegi u tal-kura tas-saħħa sa Novembru 2021. EUR 50,6 biljun addizzjonali f’Assistenza fl-Irkupru għall-Koeżjoni u għat-Territorji tal-Ewropa (REACT-EU) ikkontribwew għat-tisħiħ tal-kapaċitajiet ta’ tiswija tad-dannu kkawżat mill-kriżi fl-Istati Membri. Fl-aħħar nett, EUR 100 biljun f’self saru disponibbli permezz tal-Appoġġ temporanju sabiex jittaffew ir-Riskji ta’ Qgħad f’Emerġenza (SURE) favur skemi ta’ xogħol b’ħinijiet iqsar u miżuri simili ta’ żamma tal-impjiegi, b’mod partikolari għall-ħaddiema għal rashom. Bħala parti mill-Pjan ta’ Investiment għall-Patt Ekoloġiku Ewropew, ġie stabbilit il-Mekkaniżmu għal Tranżizzjoni Ġusta (JMT) sabiex jgħin fl-appoġġ ta’ tranżizzjoni ġusta lejn in-newtralità klimatika. L-ewwel pilastru huwa l-Fond għal Tranżizzjoni Ġusta (JTF) , stabbilit fil-qafas tal-politika ta’ koeżjoni, li jipprovdi EUR 19,3-il biljun sabiex jittaffew l-effetti negattivi tal-proċess ta’ tranżizzjoni lejn ekonomija newtrali għall-klima billi jiġu appoġġati t-territorji l-aktar affettwati.

Illustrazzjoni 4: L-impjiegi, il-ħiliet u l-isfidi soċjali fost l-Istati Membri tal-UE skont l-indikaturi ewlenin fit-Tabella ta’ Valutazzjoni Soċjali riveduta Noti: 1) id-data għall-indikatur dwar il-parteċipazzjoni tal-adulti fl-apprendiment għadha ma hijiex disponibbli; 2) indikatur dwar il-ħiliet diġitali jirreferi għad-data tal-2019; 3) Hemm data nieqsa f’xi indikaturi għal xi pajjiżi: id-didaskaliji għall-indikaturi kollha huma ppreżentati fl-Anness.

Tabella 1. L-indikaturi ewlenin tat-Tabella ta’ Valutazzjoni Soċjali: ħarsa ġenerali lejn l-isfidi fost l-Istati Membri Sena Bl-aqwa prestazzjoni Aħjar mill-medja Sitwazzjonijiet tajbin iżda li għandhom jiġu mmonitorjati Medja/newtrali Sitwazzjonijiet dgħajfin iżda li qed jitjiebu Sitwazzjonijiet li jridu jiġu ssorveljati Sitwazzjonijiet kritiċi Opportunitajiet indaqs Persuni li jitilqu kmieni mill-edukazzjoni u t-taħriġ (% tal-popolazzjoni 18-24 sena) 2020 EL, HR, IE, SI EE, LV, PL, PT LT AT, BE, DE, DK, FR, NL, SK ES, MT CY, CZ, FI, LU, SE BG, HU, IT, RO Livell ta’ ħiliet diġitali tal-individwi 2019 DE, DK, FI, NL, SE AT, CZ, EE, EL, HR, IE LU BE, ES, FR, LT, MT, PT, SI, SK CY, HU, PL BG, LV, RO Rata taż-żgħażagħ NEET (% tal-popolazzjoni totali 15-29 sena) 2020 DE, LU, NL, SE AT, BE, DK, FI, HR, MT, SI CZ, EE, FR, LV, PL RO CY, HU, IE, LT, PT, SK BG, EL, ES, IT Differenza bejn il-ġeneri fl-impjiegi 2020 FI, LT, LV, SE DE, DK, EE, FR, LU, PT, SI AT, BE, BG, CY, ES, IE, NL, SK MT CZ, HR EL, HU, IT, PL, RO Proporzjon kwintili tal-introjtu (S80/S20) 2020 CZ, SI, SK AT, BE, DK, FI, NL, PL, SE CY, EE, EL, FR, HR, HU, LU, PT RO ES, MT BG, DE, LT, LV Kundizzjonijiet tax-xogħol ġusti Rata ta’ impjieg (% tal-popolazzjoni 20-64 sena) 2020 CZ, DE, NL, SE DK, FI, LV, MT, PL EE, LT AT, CY, FR, HU, LU, SI, SK HR BE, BG, IE, PT, RO EL, ES, IT Rata tal-qgħad (% tal-popolazzjoni attiva 15-74 sena) 2020 CZ, PL BG, DE, FR, HU, MT, NL, RO, SI AT, BE, CY, DK, FI, HR, IE, LU, PT, SE, SK EL, IT EE, LT, LV ES Rata tal-qgħad fit-tul (% tal-popolazzjoni attiva 15-74 sena) 2020 CZ, DE, DK, HU, MT, NL, PL, PT, SE AT, BE, BG, CY, FI, FR, HR, IE, LV, RO, SI EL, IT EE, LT, LU, SK ES Tkabbir per capita tal-GDHI (2008 = 100) 2020 HU, LT, PL CZ, IE, LV, MT, SI, SK DE, DK, FI, HR, LU, NL, PT, SE AT, BE CY, EL, ES, IT Protezzjoni u inklużjoni soċjali Rata tar-riskju tal-faqar jew tal-esklużjoni soċjali 2020 CZ, SI, SK AT, CY, DK, FI, NL, PL, SE BE, EE, FR, HR, HU, LU, MT, PT LV DE, LT BG, EL, ES, RO Rata tar-riskju tal-faqar jew tal-esklużjoni soċjali għat-tfal (0-17) 2020 CZ, DK, FI, SI EE, LT, NL, PL, SE, SK AT, BE, CY, FR, HR, HU, LU, LV, MT, PT DE BG, EL, ES, RO L-impatt tat-trasferimenti soċjali (għajr il-pensjonijiet) fuq it-tnaqqis tal-faqar 2020 BE, DK, FI, FR CZ, HU, LU, SE, SI, SK AT CY, EE, NL, PL DE, EL, LT, PT BG, ES, HR, LV, MT, RO Differenza fl-impjiegi minħabba d-diżabbiltà 2020 AT, DK, EE, FI, PT ES, LT, LU, SI FR CY, CZ, EL, NL, SK MT, RO, SE BE, BG, DE, HR, HU, PL Piż eċċessiv tal-kost tal-abitazzjoni 2020 SK CY, FI, HR, LT, MT, PT, SI AT, BE, CZ, ES, HU, LU, LV, NL, PL, RO, SE EL BG, DK, EE DE Tfal ta’ anqas minn 3 snin f’indukrar formali tat-tfal 2020 BE, DK, FR, LU, NL, PT, SE SI ES EE, FI, LV, MT HR AT, BG, CY, DE, EL, LT CZ, HU, PL, RO, SK Ħtieġa awtodikjarata mhux issodisfata għall-kura medika 2020 AT, CY, CZ, DE, ES, HU, LU, MT, NL BE, BG, DK, FR, HR, LT, PT, SE, SI, SK EE, EL FI, LV, RO PL Nota: aġġornament tat-28 ta’ Ottubru 2021. Proporzjon kwintili tal-introjtu, Rata tar-riskju tal-faqar jew tal-esklużjoni soċjali, Fir-riskju tal-faqar jew tal-esklużjoni soċjali, għat-tfal, L-impatt tat-trasferimenti soċjali fuq it-tnaqqis tal-faqar, Il-piż eċċessiv tal-kost tal-abitazzjoni, Tfal ta’ anqas minn 3 snin f’indukrar formali tat-tfal u Ħtieġa awtodikjarata mhux issodisfata għall-kura medika mhux disponibbli għall-Irlanda u għall-Italja. It-tkabbir tal-GDHI ma huwiex disponibbli għall-Bulgarija, għall-Estonja, għal Franza u għar-Rumanija. Id-differenza fl-impjiegi minħabba diżabbiltà ma hijiex disponibbli għall-Irlanda, għall-Italja u għal-Latvja. L-interruzzjonijiet fis-serje u l-indikazzjonijiet huma rrapportati fl-Annessi 1 u 2. 1.4 Miri ewlenin tal-UE sal-2030 L-UE stabbiliet tliet miri ewlenin għall-2030 dwar l-impjiegi, il-ħiliet u t-tnaqqis tal-faqar, kif ippreżentati fil-Pjan ta’ Azzjoni tal-Pilastru Ewropew tad-Drittijiet Soċjali. Il-miri ewlenin intlaqgħu mill-Mexxejja tal-UE fid-Dikjarazzjoni ta’ Porto tat-8 ta’ Mejju u mill-Kunsill Ewropew ta’ Ġunju u ġew approvati mill-Kunsill EPSCO ta’ Ġunju. Flimkien mal-għanijiet komplementari li huma ppreżentati hawn taħt, huma jirriflettu t-tliet kapitoli tal-Pilastru, jiġifieri l-opportunitajiet indaqs u l-aċċess għas-suq tax-xogħol, il-kundizzjonijiet tax-xogħol ġusti, u l-protezzjoni u l-inklużjoni soċjali. It-tliet miri se jgħinu sabiex imexxu l-azzjoni lejn mudell ta’ rkupru u ta’ tkabbir li jwassal għall-ħolqien abbundanti ta’ impjiegi, bl-apprendiment tul il-ħajja li jappoġġa lill-ħaddiema sabiex jagħmlu l-aħjar użu mit-trasformazzjonijiet ekonomiċi u soċjetali, filwaqt li jiġġieldu l-faqar u l-esklużjoni soċjali fl-UE u jikkontribwixxu għall-ilħuq tal-Għanijiet ta’ Żvilupp Sostenibbli. Huma stabbiliti f’livelli ambizzjużi għalkemm realistiċi, u jqisu l-kuntest soċjoekonomiku, ix-xejriet usa’ u r-riformi u l-investimenti ppjanati, inkluż taħt il-Faċilità għall-Irkupru u r-Reżiljenza. Abbażi tal-miri miftehmin sal-2030 fl-UE: ·Tal-anqas 78 % tal-popolazzjoni bejn l-20 u l-64 sena għandha tkun f’impjieg. ·Kull sena, tal-anqas 60 % tal-adulti (25-64) kollha għandhom jipparteċipaw f’taħriġ. ·In-numru ta’ persuni fir-riskju tal-faqar jew tal-esklużjoni soċjali għandu jitnaqqas b’tal-anqas 15-il miljun. Issa l-Istati Membri jinsabu fil-proċess li jistabbilixxu l-miri nazzjonali tagħhom stess f’konformità mal-ambizzjonijiet inkorporati fil-miri ewlenin tal-UE. L-Impenn Soċjali ta’ Porto tas-7 ta’ Mejju 2021 (iffirmat mill-Presidenti tal-Parlament Ewropew u tal-Kummissjoni Ewropea, mill-Prim Ministru Portugiż, mis-sħab soċjali tal-UE u mill-Pjattaforma Soċjali) stieden lill-Istati Membri jistabbilixxu miri nazzjonali ambizzjużi li, filwaqt li jqisu kif xieraq il-pożizzjoni tat-tluq ta’ kull pajjiż, ikunu jikkostitwixxu kontribut adegwat għall-ilħuq tal-miri Ewropej. F’Lulju 2021, il-Kummissjoni stiednet lill-Istati Membri jibagħtu l-proposti inizjali tagħhom għall-miri nazzjonali tal-2030. Kemm il-miri ewlenin tal-UE kif ukoll il-miri nazzjonali se jiġu mmonitorjati fil-kuntest tas-Semestru Ewropew. Kif rifless mill-mira ewlenija għar-rata ta’ impjieg, livell għoli ta’ impjieg huwa prijorità importanti għall-2030 sabiex jiġi żgurat li kulħadd ikun jista’ jieħu sehem bis-sħiħ fl-ekonomija u fis-soċjetà. Il-parteċipazzjoni fis-suq tax-xogħol hija importanti sabiex jiġi sostnut il-potenzjal ta’ tkabbir sostenibbli u inklużiv, titrawwem il-parteċipazzjoni attiva fis-soċjetà u jingħata kontribut għall-adegwatezza u għas-sostenibbiltà fiskali tas-sistemi ta’ protezzjoni soċjali, anke fid-dawl tat-tixjiħ tal-popolazzjoni. Il-progress fit-tranżizzjonijiet ekoloġiċi u diġitali tas-suq tax-xogħol se jkun importanti għall-kisba ta’ din il-mira. Ir-rata ta’ impjieg fl-UE kienet ta’ 72,5 % fl-2020, 5,5 pp anqas mill-ambizzjoni ta’ 78 % tal-2030 inkorporata fil-mira ewlenija (ara l-Illustrazzjoni 5). Ġew stabbiliti għanijiet komplementari mill-Pjan ta’ Azzjoni tal-Pilastru Ewropew tad-Drittijiet Soċjali sabiex tiżdied il-parteċipazzjoni tan-nisa u taż-żgħażagħ fis-suq tax-xogħol, u b’hekk tiġi appoġġata l-mira kumplessiva tar-rata ta’ impjieg. L-ambizzjonijiet komplementari għandhom l-għan li jnaqqsu bin-nofs id-differenza bejn il-ġeneri fl-impjiegi, iżidu l-provvista ta’ edukazzjoni u ta’ kura formali bikrija tat-tfal (ECEC), u jnaqqsu għal 9 % is-sehem taż-żgħażagħ (15-29) barra mill-edukazzjoni, impjieg jew taħriġ (NEETs). Iż-żieda fil-parteċipazzjoni tan-nisa fis-suq tax-xogħol hija importanti sabiex jiżdied il-potenzjal tat-tkabbir, u sabiex tiġi indirizzata l-isfida relatata ma’ popolazzjoni li qed tixjieħ u ma’ forza tax-xogħol li qed tiċkien. Bl-appoġġ ta’ ECEC formali, parteċipazzjoni aktar b’saħħitha tan-nisa fis-suq tax-xogħol tista’ tikkontribwixxi wkoll għat-tnaqqis tal-faqar u tal-esklużjoni soċjali, inkluż fost it-tfal, permezz tal-impatt pożittiv fuq l-introjtu tal-unitajiet domestiċi. Bl-istess mod, it-tnaqqis tar-rata ta’ NEETs ifisser l-attivazzjoni tal-potenzjal mhux sfruttat taż-żgħażagħ bħala muftieħ sabiex tiġi żgurata l-parteċipazzjoni sħiħa tagħhom fis-soċjetà. Illustrazzjoni 5. Ir-rata ta’ impjieg tal-persuni ta’ 20-64 sena fl-2020 Sors: Eurostat, indikatur [ tesem010 ]

Il-mira ewlenija għall-2030 dwar il-parteċipazzjoni tal-adulti fl-apprendiment tirrifletti l-ħtieġa li jiġu żgurati l-adattament u l-kapaċità li jiġu sfruttati l-benefiċċji f’kuntest ta’ ħtiġijiet tas-suq tax-xogħol li jinbidlu malajr, wara x-xokk tal-COVID-19 u fid-dawl tat-trasformazzjonijiet ekoloġiċi u diġitali. L-impatt tal-pandemija fuq l-ekonomija u fuq is-soċjetà kif ukoll il-bidliet strutturali li ġejjin jenfasizzaw il-ħtieġa għal rikwalifikazzjoni tul il-karriera u żvilupp tal-ħiliet tul il-ħajja. Dan huwa aktar importanti minn qatt qabel, peress li t-tranżizzjonijiet diġitali u ekoloġiċi huma mistennijin li se jbiddlu b’mod fundamentali l-ħtiġijiet ta’ ħiliet ta’ ħafna impjiegi u joħolqu oħrajn ġodda. F’dan il-kuntest, il-mira ewlenija tal-UE dwar l-apprendiment għall-adulti ġiet stabbilita għal 60 %, meta mqabbla mar-rata ta’ 37,4 % tal-2016 (ara l-Illustrazzjoni 6). Għalhekk, il-mira għall-2030 ġiet stabbilita f’livell ambizzjuż, bi sforzi msaħħin tal-UE u tal-Istati Membri xprunati mill-Aġenda għall-Ħiliet għall-Ewropa, kif ukoll mill-finanzjament addizzjonali sinifikanti tal-UE mqiegħed għad-dispożizzjoni għat-taħriġ, inkluż taħt il-Faċilità għall-Irkupru u r-Reżiljenza (ara l-Kapitolu 2.2). L-ilħuq tal-mira dwar l-apprendiment għall-adulti huwa possibbli biss b’pedamenti sodi fis-sistemi tal-edukazzjoni u tat-taħriġ, filwaqt li l-kisba tal-ħiliet jeħtieġ li twieġeb għall-ħtiġijiet tas-suq tax-xogħol tal-futur. Il-kisba edukattiva hija fattur ewlieni fid-determinazzjoni tal-prospetti ta’ impjieg taż-żgħażagħ, u tistabbilixxi wkoll il-pedamenti għall-apprendiment aktar tard fil-ħajja. Minkejja dan, sa 9,9 % taż-żgħażagħ fl-UE ma kinux kisbu tal-anqas edukazzjoni sekondarja tat-tieni livell fl-2020. Għal din ir-raġuni, il-Pjan ta’ Azzjoni tal-Pilastru stabbilixxa l-għanijiet komplementari sabiex ikompli jitnaqqas it-tluq bikri mill-iskola u tiżdied il-parteċipazzjoni fl-edukazzjoni sekondarja tat-tieni livell. Barra minn hekk, l-għan komplementari ta’ mill-inqas 80 % ta’ dawk ta’ 16-74 sena li għandhom tal-anqas ħiliet diġitali bażiċi jirrikonoxxi r-rwol ewlieni ta’ dawn sabiex tiġi żgurata parteċipazzjoni sħiħa fis-swieq tax-xogħol u fis-soċjetajiet tal-futur. L-azzjoni f’dan il-qasam hija partikolarment urġenti minħabba l-progress bil-mod li sar fl-UE mill-2015 (minn 54 % fl-2015 għal 56 % fl-2019). Illustrazzjoni 6. Il-parteċipazzjoni tal-adulti fl-apprendiment matul l-aħħar 12-il xahar (%, 2016) Sors: estrazzjoni speċjali, disponibbli online mill-Eurostat . Il-kisba ta’ tnaqqis ambizzjuż fil-faqar u fl-esklużjoni soċjali hija essenzjali sabiex jiġu żgurati tkabbir inklużiv u konverġenza soċjali u ekonomika ’l fuq fl-UE. Il-mira għall-2030 tinvolvi tnaqqis ta’ 15-il miljun persuna fir-riskju tal-faqar jew tal-esklużjoni soċjali (AROPE) sal-2030. Fl-2020, ir-rata tal-AROPE madwar l-UE kienet ta’ 21,9 % (ara l-Illustrazzjoni 7). Sabiex tinkiseb l-ambizzjoni inkorporata fil-mira tal-UE dwar it-tnaqqis tal-faqar, l-Istati Membri se jkollhom jieħdu azzjoni fuq it-tliet dimensjonijiet tal-appoġġ għall-introjtu, tal-aċċess għall-prodotti u għas-servizzi u tal-integrazzjoni fis-suq tax-xogħol. Il-Pjan ta’ Azzjoni tal-Pilastru Ewropew tad-Drittijiet Soċjali stabbilixxa bħala għan komplementari t-tnaqqis fin-numru ta’ tfal fir-riskju tal-faqar jew tal-esklużjoni soċjali. L-enfasi fuq it-tfal hija kruċjali sabiex jitkisser iċ-ċiklu interġenerazzjonali tal-faqar u sabiex jingħata kontribut għall-opportunitajiet indaqs fl-UE. B’impenn favur din l-ambizzjoni, dan l-għan komplementari jipproponi li n-numru tat-tfal AROPE jitnaqqas b’tal-anqas 5 miljuni sal-2030. Illustrazzjoni 7: Ir-rata tal-AROPE għall-popolazzjoni kollha fl-2020 (%) Sors: Indikatur tal-Eurostat [ tepsr_lm410 ]. Il-mira tal-2030 ta’ tnaqqis ta’ 15-il miljun persuna sal-2030 tkun tikkorrispondi għal rata ta’ AROPE ta’ 17,6 % skont il-valur bażi fl-2019 u x-xenarju demografiku ċentrali tal-Eurostat għad-deċennju tal-2020. Oqfsa ta’ valutazzjoni komparattiva li jappoġġaw l-analiżi u t-tfassil tal-politika Il-Komunikazzjoni tal-2017 dwar l-istabbiliment tal-Pilastru Ewropew tad-Drittijiet Soċjalipproponiet valutazzjoni komparattiva bħala għodda sabiex tappoġġa r-riformi strutturali u trawwem il-konverġenza ’l fuq fl-oqsma tal-impjiegi u soċjali. Bħala eżerċizzju multilaterali, l-oqfsa ta’ valutazzjoni komparattiva jikkombinaw indikaturi kwantitattivi (dwar il-prestazzjoni u l-eżiti) mal-analiżi kwalitattiva tal-karatteristiċi tat-tfassil tal-politika u l-lievi tal-politika li jaffettwaw it-tfassil tajjeb tal-politika. Minbarra l-appoġġ għat-tfassil tal-politika, l-oqfsa ta’ valutazzjoni komparattiva, flimkien mal-indikaturi tat-Tabella ta’ Valutazzjoni Soċjali, jgħinu sabiex jinformaw l-analiżi fis-Semestru Ewropew u fir-Rapport Konġunt dwar l-Impjiegi. Mill-2017, l-oqfsa ta’ valutazzjoni komparattiva ġew żviluppati mill-Kummissjoni u ġew diskussi mal-Istati Membri f’diversi oqsma, f’konformità ma’ approċċ komuni miftiehem mill-Kumitat tal-Impjiegi (EMCO) u mill-Kumitat tal-Protezzjoni Soċjali (KPS). L-oqfsa indirizzaw l-oqsma 1) tal-benefiċċji tal-qgħad u l-politiki attivi tas-suq tax-xogħol, 2) tal-ħiliet u l-apprendiment għall-adulti, u 3) tal-introjtu minimu. Ir-riżultati ewlenin ta’ dawn l-eżerċizzji ġew irrapportati fir-rapporti Konġunti dwar l-Impjiegi preċedenti. Il-Kummissjoni bdiet taħdem ukoll fuq oqfsa addizzjonali għal użu possibbli fiċ-ċikli futuri tas-Semestru, b’mod partikolari f’kooperazzjoni mal-Kumitat tal-Impjiegi dwar il-valutazzjoni komparattiva tal-pagi minimi u dwar l-immappjar tan-negozjar kollettiv, u mal-Kumitat tal-Protezzjoni Soċjali dwar l-adegwatezza tal-pensjonijiet u dwar l-indukrar tat-tfal u l-appoġġ għat-tfal. Il-qafas dwar l-indukrar tat-tfal u l-appoġġ għat-tfal ġie miftiehem mill-Kumitat tal-Protezzjoni Soċjali f’Ottubru 2021. Dan jidentifika indikaturi tal-eżitu (dwar l-edukazzjoni bikrija tat-tfal u l-attendenza għall-indukrar, il-faqar fost it-tfal u d-deprivazzjoni speċifika għat-tfal) u indikaturi tal-prestazzjoni (id-distakk fl-attendenza għall-ind